Mondrate ligako txapeldun

Hirugarren mailako igoera lortuta bazuten ere, gaur arratsaldean Portugaleteko garaipenarekin, ligako lider izateko erronka lortu dute. Denboraldi borobila egin du Arrasateko areto futbol taldeak, eta gaurko partiduko emaitzean ere islatu dute hori, 0-6 irabazi baitute.


Erakundeek kazetarien lan «ausart eta beharrezkoa» goraipatu dute

Kazetarien elkarteek gertatu dena argitzeko eskatu dute, eta gatazka eremuetan aritzen diren berriemaileen egoera zaintzeko eskatu dute.

Alderdi politikoek atsekabea adierazi dute David Beriain eta Roberto Fraile kazetari euskal herritarren heriotzaren berri izan orduko. Biak dokumental bat grabatzen ari ziren Burkina Fason, identifikatu gabeko talde armatu batek eraso eta bahitu zituenean, atzo; hilik aurkitu dituzte gaur. Alderdi guztiek dolumin eta saminezko mezuak zabaldu dituzte sare sozialen bidez: Ahal Dugu, Ciudadanos, EAJ, EH Bildu, Geroa Bai, Navarra Suma, PP, PSN eta UPN alderdiek, besteak beste.

Iñigo Urkullu Eusko Jaurlaritzako lehendakariak «gaitzespen irmoa» adierazi du Twitterren, eta elkartasuna erakutsi die kazetarien familiei. Antzeko mezu bat zabaldu du Maddalen Iriarte EH Bilduren Eusko Legebiltzarreko bozeramaileak ere.

Txio batean, Ahal Duguk-k esan du «estatuek prentsa askatasuna, informaziorako eskubidea eta berriemaileen segurtasuna» bermatu behar dituztela.

Ana Beltran Nafarroako PPko presidenteak adierazi du Beriain «erreferente bat» zela Nafarroako kazetaritzarentzat, eta Javier Remirez Nafarroako Gobernuko lehendakariordeak ere Beriain izan du gogoan txio batean.

Ainhoa Aznarez Ahal Dugu-ko parlamentariak esan du «bizitza arriskuan jarrita ere beti egiaren bila ari zen kazetari ausarta» zela Beriain.

«Albisterik okerrena baieztatu da», adierazi du Pedro Sanchez Espainiako Gobernuko presidenteak Twitterren. «Gure esker ona haien moduan egunero gatazka eremuetan kazetaritza ausart eta beharrezkoa egiten dutenei».

Europako Batasunak ere gaitzetsi ditu hilketak. Josep Borrell Europako Batasuneko diplomaziaburuak Twitterren zabaldu du mezua: «Burkina Fason kazetariak hilda, terroristek beren koldarkeria eta benetako gaizkile aurpegia erakutsi dute: adierazpen eta hitz askatasun oro suntsitzen duen obskurantismoaren babesleak dira».

Mugarik Gabeko Kazetariak elkarteak ere samina adierazi du hilketengatik: «Gaurkoa egun beltza da duintzen zuten lanbidearentzat». Bi kazetariak «miretsiak eta maiteak» zituztela adierazi dute. «Harro gaude haiek errealitate zail eta ahaztuekiko izan duten konpromisoagatik».

Euskal Kazetarien Elkarteak eta Kazetarien Euskal Elkargoak agiri bat atera dute. «Lanean hil dira, luma eta kamera eskuan, isileko ehizaren mundu ilunaz informatzen ari zirela». Kazetariek jasaten duten indarkeria deitoratu dute. «Gisa honetako albisteak iristen zaizkigunean, informatzeak duen arriskuaz egiten dugu gogoeta. Litekeena da talde jihadistekin topo egin dutelako hil izana, edo isileko ehiza salatzen ari zirelako; bi aukerek arrazoi ekonomiko indartsuak dituzte atzean, eta horiek lotura zuzena dute gure lankideak hil izanarekin». Erantzuleak «lobby boteretsuren bateko» kideak izateak arriskua areagotzen duela adierazi dute, baina are indar handiagoa ematen diola haiek defendatzen dutenari: ez dagoela askatasunik kazetaritzarik gabe.

Kazetarien Nazioarteko Federazioak hilketa ikertzeko eskatu du. «Beste behin, gertaera lazgarri honek erakusten du zer-nolako arriskuari egiten dioten aurre interes orokorrerako informazioa biltzen duten langileek», adierazi du Anthony Bellanger idazkari nagusiak.

Mezu horiek baino laburragoa izan da Mikel Aiestaran kazetariarena, baina ezin adierazkorragoa: «Zer egun eskasa».


Suguna aktibista indiarra Zarautzen izango da Calcuta Ondoanen eskutik

Vimochana elkarte feministako kideak tailerra eskainiko du larunbatean, eta ostiralean, berriz, Malad, vivir o no dokumentalaren solasaldian izango da Iñigo Egurenekin batera.

Calcuta Ondoan gobernuz kanpoko erakundeak zineforum saioa eta tailerra antolatu ditu Zarautzen aste honetarako. Zarauzko Solidaritate Koordinadora izan du laguntzaile, baita udala, aldundia eta Emakumeen Etxea ere.

Bi ekintzetan, emakume bat izango da protagonista: Celine Suguna aktibista indiarra. Indiako Bangalore zonaldeko Vimochana elkarte feministako kidea da Suguna, eta elkartearen lanaren berri emango die zarauztarrei ostiralean nahiz larunbatean.

Ostiralean, Malad, vivir o no dokumentala erakutsiko dute Emakumeen Etxean, 18:30ean, eta ondoren, solasaldia izango da. Han hartuko du hitza Sugunak, eta harekin izango da Calcuta Ondoan elkarteko zuzendari Iñigo Eguren. Gaztelaniaz izango dira bai zineforuma, bai solasaldia. "Solasaldiaren helburua da Indiako emakumeen estrategiez eta gainditzeko gaitasunaz hitz egitea", antolatzaileek azaldu dutenez.

Larunbatean, berriz, Marmara metodologia izeneko tailerra eskainiko du aktibista indiarrak. Saioa Arrosategi parkean izango da, 10:00etatik 12:30era, gaztelaniaz.

Bi ekintzak doakoak direla azaldu dute antolatzaileek, baina izena aurrez ematea derrigorrezkoa izango da, tokia mugatua delako. Izena Emakumeen Etxean bertan eman daiteke (Nafarroa kaleko 3. zenbakian), edo telefonoz, 943-00 51 36 zenbakira deituta.

Film laburra elkarlanean

Malad, vivir o no izeneko lana film laburra da, eta Calcuta Ondoan gobernuz kanpoko erakundeak Indian Vimochana elkartearekin batera egiten duen lana jasotzen du. Fernando Verak zuzendu du, eta aurreratu dutenez, "zailtasunez beteriko testuinguru batean, Indiako emakumeek egoera gainditzeko duten ahalmenari buruzkoa da".

Dokumentalak senarrak hainbat aldiz torturatu eta larriki zauritu duen emakume baten testigantza jasotzen du, Malad izenekoarena, eta haren borroka senarra utzi eta aurrera egiteko, aurrena bakarrik, eta ondoren, Vimochana elkartearen laguntzari esker. Elkarteak egiten duen lanaz ere hitz egiten du ostiral arratsaldean eskainiko duten ikus-entzunezkoak.


Krisi ekonomikoa eta lurrikararen kudeaketa gorabehera, Erdoganek babes irmoa mantentzen du bere gotorlekuetan

Erdogan, bere ibilbide politikoan lehen aldiz, ez da garaipena lortzeko faborito argia. Dena dela, eta krisi ekonomikoak eta lurrikararen kudeaketak lider islamistaren irudia higatu badute ere, babes irmoa mantentzen du bere gotorlekuetan, tartean lurrikarak kaltetutako eremuetan.


EAJk eta PSE-EEk Jaurlaritzaren industria politika defendatu dute, Siemens Gamesa erosteko eskaintzaren ostean

EH Bilduk, Elkarrekin Podemos-IUk eta PP+Csek baliabide publikoen kontrol eta esku-hartze falta eta enpresa estrategikoen ihesa kritikatu dituzte.

Talde parlamentarioetako ordezkariek Eusko Jaurlaritzaren industria politikaren inguruan eztabaidatu dute Radio Euskadiko eztabaida politikoan, Siemens Gamesa erosteko eskaintza publikoaren harira.

Maria Eugenia Arrizabalaga jeltzaleak argi esan du industria "lehentasuna" dela Eusko Jaurlaritzarentzat. Azpimarratu duenez, euskal erakundeek "berrogei urte" daramatzate industria politika "eredugarri" baten alde "lanean". Arrizabalagak azaldu du "pandemiak eta Ukrainako gerrak" eragina izan dutela sektorean, baina, hala eta guztiz ere, esportazioek % 23 gora egin dutela pandemiaren aurreko aldiarekin alderatuta.

PSE-EEko Ekain Rico gobernukideak bat egin du argudio horrekin, eta zehaztu du lehen hiruhilekoan "industriaren negozio-bolumenak gora" egin zuela, Ukrainako gerra iritsi zen arte. Ricok Jaurlaritzak industriarekin duen "konpromisoa" azpimarratu du.

Oposizioko alderdiak kritikoago agertu dira. Iker Casanova EH Bilduko legebiltzarkideak gogorarazi du industria dela euskal ekonomiaren "muina", eta horri esker lortu direla kalitate estandar hobeak Euskadin, "ez EAJri esker". Casanovak "enpresentzako laguntzetatik" haratago dagoen industria politika bat eskatu du.

Elkarrekin Podemos-IUko Ion Hernandezek esan du industria politiketara bideratzen diren baliabide publikoen "esku-hartze eta kontrol handiagoa" falta dela.

PP+Cs taldeko Luis Gordilloren ustez, aldiz, arazoa da Euskadin ez direla baldintzak betetzen enpresa berriak erakartzeko, eta "arrazoi askorengatik" enpresa askok ez dutela "Euskadira edo Kataluniara etorri nahi".


«Klima krisiari 'El Niño' gehituta, hurrengo urteak oso-oso beroak izango dira»

'El Niño' fenomenoak Euskal Herrian dituen ondorioak ikertu ditu, besteak beste, Tecnaliako ikertzaile eta Euskalmeteko meteorologoak.


42 odol emate egin dira urtarrilean

Pasa den ostegunean egin zen Hernanin odol ematea eta guztira 42 estrakzio egin ziren Goiz Eguzkin. Ohiko datan ez zen egin errege bezpera zelako eta eguna aldatzeak datua hobetea ekarri du.


'Sound of Freedom' eta 'Vampiro al rescate' filmak izango dira asteburuan Aita Marin

Gaur, bihar eta etzi botako dute Sound of Freedom, eta bihar haurrei zuzenduriko Vampiro al rescate lana.

Asteburu honetan ere zinema eskaintza oparoa izango da Aita Mariko zine aretoan. Sound of Freedom film estatubatuarra eskainiko dute larunbatean, igandean eta astelehenean, 19:30ean. Tim Ballard Estatu Batuetako Segurtasun Nazionaleko agente ohiaren istorioa kontatzen du. Bere lana utzi eta bere bizitza (Latinoamerikako adingabeen sexu-trafikoaren azpimunduan murgilduz) ehunka haurren bizitzak salbatzen saiatu zen.

Haurrentzat, berriz, Vampiro al rescate filma izango da bihar, igandea, 17:00ean. Gaztea eta dotorea den Vladimir banpiro hilezkorrak ezin izan du emaztegairik aurkitu hirurehun urtez. Printzesa batzuk beldurtu, bahitu eta igel bihurtu ditu, baina horrek ez dio segizioa erraztu ilunpetako printzeari. Bitartean, Barbara Ausarta dontzeila ederrak egiten duen gauza bakarra hondarreko balizko erregegaien aurka borrokatzea da, ezkonsaria besterik gutiziatzen ez duten ezkongaiak.


'Ütopia bat nahi dizüt egin'

Hezkuntza utopia bat nahi nizuke egin. Utopia bat izanen dena haurren gisakoa, izanen dena zalua, jostaria, boteretsua eta librezalea. Arboletara igoko den utopia batez ari naiz, bistan dena, gaurko euskal hezkuntzagintzak behar duenaren gisakoa; potxingoetan putzu-putzu ariko dena nahi (eta behar!) adina, lohiez zikintzeaz izutuko ez dena eta lur zakarretan aldika mina hartuko duena ere. Hezkuntzagintza bat, jolas-lagunak kasik non-nahi eta kasik nora-nahikoak topatuko dituena plazetan, karriketan, heziguneetan berdin.

Hezkuntza utopia bat, sakeletara bilduko dituenak baldosa estanpatu eta koloretako kristal pusketak, Sugus urdinaren paper bilgarria, lauzpabortz txapa makur, txokolatezko arrautza sorpresaren barruko zera horiztaren erdika bat, txikoria belarraren bi lore zimel (nahiz eta erran dioten ohatzean pixa eginen duela hortaz), harri politak, gauza inportanteak.

Horixe behar baitugu preziso; utopia bat hezkuntzarena. Utopia partekatu bat ahal dela, elkarrekin marrazten ahalko genukeena kasik osoki. Utopia eder egingarri bat, beltza zuriaren gainean zirrimarratutakoa, edo akaso, oraindik hobe, Manley margoen kolore bizi distirantez. More, berde eta gorrikaretan pintatutako utopia bat.

Gisa horretan, badut uste, premiaren larriaz ohartzen hasiko garen behingoan, denok ikusteko moduan paratuko baitugu izan zitekeenaren esperantza, atzentzen dugunaren eta gutiegi bulkatzen dugunaren potreta, alegia, gaur gaurkoz euskal hezkuntza ez denaren eta bai denaren argazkia, fotomuntaketa eta negatiboa, hara.

Hezkuntza utopia bat izanen dena haurren gisakoa, izanen dena zalua, jostaria, boteretsua eta librezalea. Arboletara igoko den utopia batez ari naiz

Utopia bat akaso Alexandra Kollontaik fite gertatzeko esperantzaz –48 urteren bueltan edo–, 1922an emandako horren gisakoa beharko duena izan. Beraz, amets eder bat non basoa salbatuko dugun teknologiaren aitzinamenduak jasangarritasunaren alde paratuz. Non elkar zaintza, edertasuna eta soiltasuna, irudimena, sexuaz haraindiko lan banaketa, kultura, sormena eta batzarra izanen diren denonak. Non lan nekezaz, alienatzaileaz, aske biziko garen behingoagatik. Non kantan, jostetan, dantzan ariko garen gure iraultza izan dadin eta badelako. Non komunitateak, komunen federazioak (sic) (plural kasik lagunkoi batez jokatzen dut baitezpada, euskal “eragileria” eta “erakundetza” gogoan), gailenduko diren. Utopia bat non kosmosari begira hunkituko garen eta joandako denbora estrainio haiekin akordatzean irri eginen dugun, denek... edo kasik denek.

Baina, kasu! Zeren utopia ez baita etorriko halako gobernu baten lege berri bakan baten abaroan, nahiz eta lege horrek inoiz adostasunetan izan denik eta zabalena lortuko balu ere (txaloak hala balitz). Utopia karriketan oinez egiten baita, ttipi-ttapa, lurra zapalduz, mugak zeharkatuz, hanka sartuz, baita ere. Azpitik goiti marraztutako hezkuntza utopia horrek zabalduko dizkigu, deusek ez bezala, zumardi handiak ez badira, bai sikiera xendra ttipiak, eta ideiak, asmoak, norabideak, kasik-adostasun berriak, garai –hauek bai– total berrietarako.

Hartan, utopia kantatzen eta egiten ari garela, akordatuko gara Jacques Rancièreren berdintasunaren axiomatika horrekin eta elkarri erranen diogu beti duela arrazoi emantzipatu nahi duen horrek eta emantzipazioaren unea beti-beti honaxeko hauxe dela. Akaberan, utopia bat tarteko ere, ez bagina gai izanen elkar maitatzeko, izan dadila sikiera hezkuntzagintzaren inguruko ametsek sekretu izateari utzi diezaioten eta, denbora haboro galdu gabe, hezkuntza berri baten aldekoak mila kolorez dantza gaitezen behingoan, bihotzetan, heziguneetan eta behar den bazter guztietan.


Auzolana, ikastolako taberna muntatzeko

Larunbatean jarri dute hitzordua, 09:00etan; eta laguntza eskatu diete herritarrei, «lan xamurragoa izan dadin».

Amabirjin Jaiak gerturatzen ari direla eta, Goizuetako «hainbat bazter» prestatu behar direla gogorarazi du Udalak, «jaiak ospatuko baditugu». Txoko horietako bat egokitzeko hitzordua jarri du, hain juxtu, larunbat honetarako: ikastolako taberna muntatuko dute, 09:00etan elkartuta.

Horretarako, herritarren laguntza eskatu du Udalak, eta muntaketan parte hartzeko deia luzatu die herritar guztiei: «anima zaitezte herriari jaietan hainbesteko bizia ematen dion ikastolako tabernaren muntaian zure laguntza eskaintzera. Denon artean, lan xamurragoa izango da», nabarmendu du.

Hilabete inguruko itxaronaldia besterik ez dute falta goizuetarrek, berriro ere Amabirjin Jaiez gozatu ahal izateko, bi urteko etenaldiaren ondoren.


Alex Regalado arrigorriagarrak olinpiada matematikoen bigarren saria jaso du Lakuan

Joan den barikuan Eduardo Chillida Olinpiada Matematikoen bigarren saria jaso zuen Arrigorriaga BHIko Alex Regalado ikasleak. Sari-banaketa Lakuan izan zen eta Teresa Ortiz irakasleak lagunduta igo zen oholtzara, saria jasotzera.

Matematikak momentu oro erabiltzen dituela aitortu dio gazteak GEURIA komunikabideari: “Esaterako, mugikorrarekin jolasean nagoenean ere matematikek garrantzi handia dute, gehienetan denborak rol garrantzitsua jokatzen duelako bertan, eta baita etxeko hainbat gauza burutzeko ere”. DBHn egonda eta etorkizuneko ikasketen inguruan galdetzean, Alexek dio matematika, programazioa edo filosofiarekin lotura duten ikasketak egitea gustatuko litzaiokeela, “momentuz oso argi ez badaukat ere”.

Alex Regalado arrigorriagarrak bigarren postua lortu du Euskadiko Matematikako Joko Olinpikoetan


Kantauriko legatz kuota % 8 murriztea adostu dute Bruselan

Lehen proposamenean jasotakoa baino jaitsiera txikiagoa izango da, % 18,5 gutxitzea proposatu baitzuten.

Europako Batzordeak Kantauri itsasoko legatzaren kuota murriztea erabaki du, baina murrizketa uste baino leunagoa izango da, % 8ko jaitsiera adostu baitute. Luis Planas Espainiako Gobernuko Arrantza ministroak ontzat jo du akordioa, kuota % 18,5 murriztea baitzen Batzordearen hasierako proposamena.

2022an arrantzaleek zein arrain eta, batez ere, zenbat arrain arrantzatu ahal izango duten adostu dute astearte honetan Bruselan, arrantza kuoten urteroko negoziazioan.

Atzotik bilduta egon ostean, hirugarren urtez jarraian murrizketa izan da Bizkaiko Golkoan Bizkaiko, Gipuzkoako eta Lapurdiko arrantzaleek harrapa dezaketen legatz kopuruari dagokionez.

Portugalgo kostan arrantzatzen duten mihi-arrainari dagokionez ere, murrizketa izango da, baina txikiagoa, % 5ekoa izango baita. Eta txitxarroaren kuota, aurreikusi bezala, handitu egin dute, % 11,6 gehiago harrapatu ahalko baitute.

Erresuma Batuarekin partekatzen diren stockaren inguruko akordiorik ez dagoela oraindik. Europako Batzordeak zuzenean negoziatzen du Londresekin, eta, hor, legatz eta bakailao gehiago dute jokoan euskal arrantzaleek.


Pilar Cuesta basauriarrak ‘Une partekatuak’ margo-erakusketa hasiko du Taberna Nagusian

Urtarrilaren 24tik otsailaren 24ra 12 margolanez osatutako ‘Une partekatuak’ izeneko erakusketa egingo du Pilar Cuesta sanmigeldarrak (San Migel, 1967) Taberna Nagusian (Gernika 60). Erakusketa astelehenetik ostiralera prestatu dute, 16:30etik 20:15ak arte.

San Migelgo artistak 12 koadro eskegitzea espero du: “Etxean ditudan guztiak eskegitzea ezinezkoa izango da”, azaldu digu Cuestak. “Tamaina handiko koadroak izango dira eta espero du dozena batentzako lekua egotea, tamaina handikoak baitira”. Koadro horiek akriliko eta tintarekin egindakoak dira eta horietako asko Indiako eskuz egindako paper berezi baten gainean margotutakoak dira.

San Migelen ikusiko ditugun koadroen gai nagusia natura izango da. Gehien bat zuhaitzak eta loreak egongo dira bertan eta artistak azaldu digunez gizakiok pertdonen artean erlazionatzen gara eta “harreman horiek naturarekin posibleak izan daitezke ere”. Posible bada, naturaren inguruko bildumarekin batera txikiagoak diren Sumi-e teknikako beste lan batzuk gehitzea gustatuko litzaioke San Migelgo auzotarrari.

Pilar 2004an hasi zen margolaritzan, Mira irakasle japoniarrak eskainitako ‘El despertar del arte’ izeneko ikastaroan: “Ikastaro hark erakutsi zidan edonor dela margotzeko gai eta helburu nagusia ikasle bakoitzaren margotzeko gaitasuna azaleratzea zen”. Zaletasun modura maergotzen ditu koadroak Cuestak eta horrela bada ere, Bizkaian ez ezeik, Madrilen eta Italian ere erakusketak egin ditu.


Datorren astean ez da azokarik izango Azpeitian

Asteartea San Inazio bezpera delako eta aldatzeko egun egokirik ez delako –jaiak dira– hartu dute azoka bertan behera uzteko erabakia. Datorren azoka abuztuaren 7an, asteartez, izango da.

Datorren astean ez da azokarik izango herrian. Asteartea San Inazio eguna eta jaieguna denez, ez da ogiko azokarik izango plazan. Halakoetan astelehenera aurreratu izan dute azoka, baina datorren asteartea San Inazio bezpera da, eta bertan behera uztea erabaki dute. Hurrengo azoka abuztuaren 7an izango da.


Emanaldi bateratu bat prestatzen ari dira Xumela korua eta Oaintxe in deu! txaranga

Santa Zezilia da gaur, hilak 22, musikarien zaindariaren eguna. Horren harira, emanaldi bateratu bat prestatzen ari dira Xumela korua eta Oaintxe in deu! txaranga; talde bakoitzetik 53 eta hamar lagun elkartu ziren atzo Oriarte Landaberri institutuan, hurrenez hurren. Eguraldiak lagunduz gero, datorren asteko astelehenean girotuko dituzte herriko kaleak, 19:00etatik aurrera.


Aldak «eskandalu demokratikoa» salatu du berriz, etxebizitza sozialen egituretako bozen ondotik

HSA eta Etxebizitza Publikoaren Pirinio Atlantikoetako Bulegoko administrazio kontseiluek Aldako hautetsiei ukatu diete aurkeztu diren bi komisioetara sartzea. Hautatuak izan diren beste zerrendetako ordezkariei dimisioa aurkezteko eskatu diete.

Ipar Euskal Herrian etxebizitza sozialak kudeatzen dituzten bi egituretako bozetara aurkeztu zen Alda mugimendua. Bietan, alokatzaileen bozen gehiengoa lortu du: egituren administrazio kontseiluan alokatzaileen postuen gehiengoa du, ondorioz. Bozen biharamunean, egitura horietako beste bi batzarretan lekua lortzeko aurkeztu ziren Aldako hautetsiak: bulegora eta Caleolera, bizitegien adjudikazio batzordera. Baina administrazio kontseiluek bi batzar horietan bozetan gutiengoa lortu duten zerrendetako hautetsiak izendatu dituzte. Bi egituretan gertatu da gauza bera, HSA Habitat Sud Atlanticen lehenik, eta Etxebizitza Publikoaren Pirinio Atlantikoetako Bulegoan goizean. «Eskandalu demokratikoa» salatu du mugimenduak, eta alokatzaileen bozei muzin egin dietela deitoratu dute. Egoera salatzeko prentsaurrekoa egin dute goizean, Etxebizitza Publikoaren Pirinio Atlantikoetako Bulegoaren egoitzan, Baionan.

Legez, bulegorako eta Caleol batzorderako izendatua izateko ez da hauteskundeetan lehen indarra izaterik. Alta, batzorde horietarako ordezkariak lau urtean behin hautatzen dira, etxebizitza sozialen egituretako bozen ondotik. Txetx Etxeberri Aldako kidearen ustez, «legearen izpiritua» da bozetan gehiengoa lortu duen zerrendari lehentasuna ematea, nahiz eta ez den nahitaezkoa.

Batailaren segida

Haserre mintzatu dira Aldako hautetsiak. Jean Baptiste Diger Etxebizitza Publikoaren Pirinio Atlantikoetako Bulegoko alokatzaileen hautetsia da. Egiturako bulegoan eta Caleol batzordean alokatzaileen ordezkari izateko bere burua aurkeztu zuen, baina, goizean, administrazio kontseiluak ez du haren alde egin. Diger: «Egoera harrigarria da, zinezko demokrazia eskandalu bat da. Erran nahi du administrazio kontseiluak ez duela alokatzaileon boza kontuan hartzen. Zer gisako mezua igortzen dute? Zerbait gordetzen dutela batzorde horietan eta guri sarbidea ukatu nahi digutela? Zinez kezkagarria da».

Horiek horrela, Alda mugimendua «borrokatzeko prest» agertu da. Erran dute egoera ez dutela horretan utziko, eta, hasteko, batzorde horietan hautatuak izan diren hautetsiei dimisioa aurkezteko eskatu diete, berriz ere bozka egin eta «alokatzaileen bozen araberako» hautaketa egiteko. Ainize Butron Aldako bozeramaileak segurtatu du, nolanahi ere, 2023a «borroka» urtea izanen dela, «alokatzaileen interesa kontuan hartua» izan dadin.


68 urteko gizon baten bila ari dira Gasteizen

Gizona paseo bat ematera irten zen astelehenean eta, etxera itzultzen ez zela ikusita, haren desagerpena salatu zuten senideek. Armentia inguruan ari dira haren bila.

Etxetik falta den 68 urteko gizon baten bila ari dira Gasteiz inguruan, Eusko Jaurlaritzako Segurtasun Sailak jakinarazi duenez.

Ertzaintza, Gurutze Gorria, Babes Zibila, DYA eta Udaltzaingoa Armentia inguruan ari dira gizonaren bila. Ertzaintzaren Txakur eta Erreskate Unitatea ere parte hartzen ari da bilaketa lanetan.

Gizona paseo bat ematera irten zen astelehenean eta, etxera itzultzen ez zela ikusita, haren desagerpena salatu zuten senideek.

VOST Euskadik zabaldutako informazioaren arabera, 1,70 metro luze da, ile zuria eta bizarra ditu, eta lumadun beroki urdina, kirol oinetakoak eta North Face txapela urdina zeramatzan jantzita desagertu zenean.

Herritarren laguntza nabarmentzeaz gainera, haren berri izanez gero, 112 telefonora deitzeko eskatu dute.


Oria merkatari elkarteak webgune berria du

Zizurkil eta Amasa-Villabonako merkatari elkartearen webgunean kide diren saltokien informazioa eta azken berriak jasoko dituzte.

Oria merkatari elkarteak webgune berria jarri du martxan. Hainbat informazio eskuratu dezake bisitariak atari honetan. Besteak beste, elkarteko kide diren saltokien inguruko informazioa jaso eta martxan diren kanpaina ezberdinen berri izango dute bisitariek.

Bezero txartela eskuratzeko moduen berri ere emango du Oria merkatari elkarteak webgunean. Hain zuzen, udaberriko kanpaina martxan jarri dute eta bezero txartela erabiltzen dutenen artean bi lagunentzako gaua zozkatuko dute, Zeanuriko zuhaitz etxeetan. Ekainaren 21ean egingo dute zozketa.


Gaur jokatuko da Nafarroako Eskolarteko Bertsolari Txapelketa, Etxarri Aranazen

14 eta 18 urte bitarteko zazpi bertsolari gazte arituko dira aurrez aurre 34. Eskolartekoan: Ainhoa Arrizabalaga, Amaia Lasheras, Beñat Astiz, Bittori Elizalde, Ekhiñe Zapiain, Eki Mateorena eta Etxahun Azkarraga.

Gaur jokatuuko da Nafarroako 34. Eskolarteko Bertsolari Txapelketako finala. parte hartuko duten zazpi bertsolariak. Etxarri Aranazko Kultur Etxean izango da saioa, 18:30ean, doako sarrerarekin. Aretoaren edukiera %30ekoa izango da, osasun neurriak bermatzeko.

Ainhoa Arrizabalaga, Amaia Lasheras, Beñat Astiz, Bittori Elizalde, Ekhiñe Zapiain, Eki Mateorena eta Etxahun Azkarraga bertsolariek parte hartuko dute. Maider Ansak aurkeztuko du saioa, eta Izaro Mitxelena, Joseba Beltza eta Nerea Bruño izango dira saioko epaileak.

Txapelketak bi fase izango ditu:

Lehenengo fasean bertsolari guztiak arituko dira, eta honako hau da egin beharko duten lana:

Gai orokorra emanda, 5 puntuko bertso bana osatu.

Lau oinak emanda bertso bana osatu

Bukaera emanda bertso bana osatu.

Hitza gaitzat hartua bertso bana osatu.

Hortik, bi bertsolari sailkatuko dira bigarren fasera, eta honako hau da sailkatuek egin beharko duten lana:

Zortziko handian, ofizioka, bina bertso.

Kartzelako lana:

Puntu bati erantzunez bertso bat.

Gaia emanda bertso bat.

Lan guztiak eginda puntu gehien biltzen dituen bertsolariak jantziko du aurtengo txapela. Txapelketako lehenengo bi sailkatuak, gainera, Euskal Herriko Eskolartekorako sailkatuko dira, Nafarroako ordezkari gisa.

Saioa 18:30ean hasiko da Etxarri Aranazko Kultur Etxean. Sarrera doakoa izango da, eta nafarroa@bertsozale.eus helbidera idatziz erreserbatu ahalko da. Aretoaren edukiera %30ekoa izango da, eta osasun neurriak errespetatzen direla bermatuko da saio guztian zehar.


Beste koska bat gora egin dute positiboek Hegoaldean: 448

Positiboen portzentajea %4,8ra igo da, OMEk izurria kontrolpean izateko ezarria duen mugatik gertu.

Azken orduetan berriro egin dute gora koronabirusaren kutsatzeek Hego Euskal Herrian. Eusko Jaurlaritzako eta Nafarroako Gobernuko osasun departamentuek emandako datuen arabera, atzo beste 448 positibo atzeman zituzten egindako proba diagnostikoetan. Koska bat egin dute gora, beraz, positiboek, azken egunetako goranzko joeran. Lurraldez lurralde, Araban 44 positibo atzeman zituzten atzo; Nafarroan, 68; Gipuzkoan, 138; eta Bizkaian, 196.

400 kasuren langa atzean utzi zuen Hegoaldeak martxoaren 2an, baina berriz igaro du. Positibo tasa ere igo egin da: egindako 9.198 proba diagnostikoetatik %4,8 izan dira positibo. OMEk izurria kontrolpean izaten hasteko ezarria duen %5eko langaren azpitik dago oraindik tasa, baina muga horretatik gero eta gertuago.


Anton Gandarias: “Anjel Lekuona etxean dago jadanik”

Busturiko Udalak eta Gogora Memoriaren, Bizikidetzaren eta Giza Eskubideen Institutuak Anjel Lekuona Garairen omenezko Stolpersteine plaka bat jarriko dute Altamirako enparantzan. Lekuona busturiarra 1945. urteko apirilaren 10ean Hradischko (Txekiar Errepublika) izeneko kontzentrazio esparru nazian eraildako deportatua izan zen. Oroimen ekitaldia 12:00etan hasi da, eta hainbat senide, herritar nahiz komunikabide elkartu ditu plaza eremuan; halaber, inguruko herrietatik ere jende ugari bertaratu da ekimenera.

Busturiko alkate Aitor Aretxagak adierazi du ekitaldia “memoria historikoaren alde sakonki egindako lanaren erakusgarria” dela. Gogoan izan du, era berean, ikerketetan lagun izan duten Labayru Ikastegia. Aretxagak azaldu duenaren arabera, Lekuona duela 109 urte jaio zen, eta, bederatzi urte zituelarik, ekitaldia egin duten plaza inguru horixe bera bere jolastokia izan zen; bere jaiotetxea ere eremu horretatik oso hurre zegoen, eta Busturian bertan ikasi zuen bere bizitzako lehendabiziko urteetan. Alkateak Lekuonaren bizitza kronologikoki errepasatu du: “Busturian bizitako umezaroaren ondoren, itsasora egin zuen eta, ostean, jakina, soldaduska egin behar izan zuen; 1936ko guduak, gainera, bete-betean harrapatu zuen Lekuona”.

Ezenarro: “85 urte pasatuta, erakusten jarraitzen dugu giza eskubideak ezin direla inondik inora ere erlatibizatu”.

Hain zuzen ere, gatazka armatu horretan gudari ibili zen Lekuona, bai Ebroko erasoan, bai Belchiten. Ondoren hasi zen, baina, bere erbestealdia: lehenik eta behin, Pirinioetan izan zen, eta Frantzian zegoela atxilotu zuen Gestapoak; Bordeletik Compiègnera eroan zuten atxilo, eta Paris inguru hartan hasi zen bere sufrikarioa. Izan ere, Lekuona kontzentrazio esparru batetik bestera ibili zen, Txekiar Errepublikan erail zuten arte.

Gandarias: “Azken lubakia eraiki beharrekoa da, sortu beharrekoa, memoriarena”

Lekuonaren gorpuzkinen bila jo eta su ibilitako bere loba Anton Gandarias ere oroitzapen ekitaldian izan da. Bere osabaren inguruan mintzatzeko hitza hartu duenean, plazan hunkidura, sentimendua eta isiltasun sakona sortu dute hark esandakoek. Gandariasek, hasieratik, argi eta garbi laburtu du ekimena: “Historia ahaztuz gero, errepikatzera kondenatuta gaude”. Era berean, Busturiko Akordaten taldea eta Añetu mendian egindako memoria jardueraz gogoratu da Gandarias, eta baita Gernikako Lobak taldearen Gernika 2037 memoriaren mapaz ere. “Azken lubakia” izan du ahotan bere esku hartze saioan: “Azken lubakia eraiki beharrekoa da, sortu beharrekoa, memoriarena”. Beste alde batetik, Gandariasek argitu du Lekuonaren errautsak ez dituztela Busturira ekarri, beragaz batera erbestean ibili eta hildako gudari eta lagunen alboan uztea hobestuta; dena dela, “Anjel Lekuona etxean dago jadanik”, adierazi du, malko artean.

Aretxaga: “Ekitaldi hau memoria historikoaren alde sakonki egindako lanaren erakusgarria da”

Frantisek Suchy, zutabe. Lekuonaren errautsak “bakezko erresistentzia ariketa” bati esker identifikatu dituzte. Filmak ekoiztetxeak egindako dokumentala estreinatu dute ekitaldian, hori erakuste aldera. Dokumentalean azaldu dute Lekuonaren gorpuzkinekin jotzeko eta bere heriotzaren inguruabarrak ezagutzeko prozesua zelakoa izan den. Hunkidura nonnahi izan da orduan. Lekuonaren hondarrak Pragako Strasniceko erraustegian daude, beragaz zendutako beste bost gudariekin batera. Gudari horien senideak, hain zuzen, Busturian izan dira. Frantisek Suchy izan zen errautsak lur artean galarazteko ardura izan zuen langilea, Hradischko kontzentrazio eremuan, baina ez zuen horrelakorik egin. Gorpuzkin bakoitza kutxetan gorde zuen, 2.000 kutxa inguru, eta zenbakiz identifikatu zituen. Naziek hori ezagutuko zuten beldurrez, bere semeari zenbaki eta izen zerrenden kopia bat egiteko agindu zion, eta bidezidor horretatik lortu dute informazioa.

Bestalde, Hradischko esparruko ezkatzean behargin ibilitako Gregorio Urangaz ere oroitu dira. Presoen egoera tamalgarria ikusita, azaldu dutenez, “Urangak janari edota koipe beroa ahoan sartzen zituen, eta gatibuei ezkutuan ematen zien”. Busturian, Paristik beren-beregi kotxez etorrita, Urangaren familiakoak ere izan dira, hunkituta. Gandariasek, gainera, Suchyren emaztea, Eva Sucha ezagutzeko aukera izan zuen, eta “une berezia” izan zela argitu du. Memoriaren auziaren gainean lan egiten jarraitzeko beharrizana aldarrikatu du busturiarrak: “Angel Lekuona asko daude oraindik; Euskal Herrian, 300 bat, behintzat”.Gogora institutuko lehendakari Aintzane Ezenarrok “ziklo baten bukaera” aipatu du: “Drama egoeraren barruan, une zoriontsua da hau. 85 urte pasatuta, erakusten jarraitzen dugu giza eskubideak ezin direla inondik inora ere erlatibizatu“.

Stolpersteine harria. Ekitaldiaren azken zatian, Lekuonaren eta beragaz batera erailak izandako gudarien senideek Stolpersteine harlauza bat jarri dute plazan, eta, ohorezko aurresku nahiz agurraren ostean, lore eskaintza egin dute bertaratutako guztiek. Memoriaren omenezko harri horretan Lekuonaren datuak grabatu dituzte eta Txekiar Errepublikako lurragaz egin dute. Apirilean, bertara joan zirenean, jarduera berbera egin zuten, Busturiko Apraize baserriko lurra eroan baitzuten. Harlauza jartzeko orduan, biolin soinua eta hurreratu diren guztien isiltasuna nabarmendu dira, unea oso sentikor eginez. Eliza inguruan egindako kopauagaz amaitu dute ekitaldia. Bestalde, hizlariek azaldu dute Busturiko liburutegian dagoela Angel Lekuonari buruz egindako ikerketa bistaratzen duen txostena, interesa duen edonorentzat ikusgai.

ARGAZKI GALERIA HEMEN.


'Sugarren mende' aurkeztuko dute Asisko Urmenetak eta Helena Xuriok barikuan

Euskal Herriko sorgin ehiza oinarri duen liburua aurkeztuko dute barikuan, Gaztetxean, 19:00etatik aurrera.

Asisko Urmeneta komikigilea eta Helena Xurio historialaria Soraluzen izango dira Gaztetxean, 2020an argitaratu zuten Sugarren mende saiakera grafikoa aurkezten, Pil-pilean Euskaltzaleen Elkarteak gonbidatuta.

Liburuak Espainiako Inkisizioak XVI eta XVII. mendeetan Nafarroan erlijioaren izenean burutu zuen sorgin ehiza edo jazarpenaren berri ematen du eta hitzaldian liburua aurkeztearekin batera, Xuriok eta Urmenetak ikerketaren bidez gaiarekiko ondu duten ikuspegiaren berri emango dute.

Antolatzaileek jakinarazi dutenez, ekitaldian zehar, tarteka, lokala aireztatuko dute.


'Galdutako erlearen bila' jolasa egingo dute Iturraranen hilaren 19an eta 26an

Ekosistementzat horren garrantzitsuak diren erleak gehiago ezagutzeko aukera emango du jolasak. Gainera, amaieran, erlauntza bat aurrez aurre ikusteko aukera izango dute parte hartzaileek.

Erleen mundua ezagutzeko aukera izango da Iturraran Parketxean abuztuaren 19an eta 26an, jolas baten bidez. Orientazio jolasa da Galdutako erlearen bila, eta mapa baten laguntzaz, lorategi botanikoan barrena erleen inguruan ikasteko baliatu daiteke, talde txikitan.

Gainera, amaieran, erletegi batera joan eta erlauntza bat irekiko dute, intsektu horiek abarasketan egiten duten lana ikusi eta ezagutzeko. Antolatzaileek azaldu dute erleak "behar beharrezkoak" direla ekosistemetan, eta haien inguruan ikastea da jolas honen helburua, "ezagutzen den heinean zaintzen dugulako gure ingurua". Parte hartzen duten denek oparitxo bat eramango dutela ere gaineratu dute.

Informazio gehiagorako eta izena emateko, 943-83 53 89 telefono zenbakira deitu daiteke, edota iturraran@gipuzkoanatura.eus helbidera idatzi.


ELAk dio mobilizazioa eta greba direla Arabako metalaren egoera desblokeatzeko "modu bakarra"

Arabako metalaren hitzarmena negoziatzeko mahaian, SEAk bere proposamena aurkeztu zien atzo sindikatuei. ELA sindikatuaren ustez, patronalaren proposamenak ez die sektorearen beharrei erantzuten.

Aurrerapauso argirik gabe jarraitzen dute 25.000 langile ingururi eragiten dioten Arabako metalaren negoziazioek. Otsailaren 19an hitzarmen duin baten alde ELA, CCOO, LAB, USO, ESK eta CGT sindikatuek deitutako manifestazioaren atarian, negoziazio mahaia bildu da astelehen honetan.

Joan den abenduan, ELA, CCOO eta LAB sindikatuek aldarrikapen taula bateratua aurkeztu zioten SEAri, eta negoziazioa bultzatzeko mobilizazioari ere ekin zioten. Lehen bilera urtarrilean egin zuten, eta patronalak hilabeteko epea eskatu zuen erantzuteko.

Erantzuna astelehen honetan iritsi da, otsailaren 14an: "Pobrea eta sektoreko beharrei erantzuten ez dien erantzuna izan da. Ez daude ez KPI igoerak, ez lanaldi murrizketa, ez subrogazioa, ez baja osagarrien igoera, ez errelebo kontratua, ez malgutasuna murriztea, ezta beste hainbat erreibindikazio ere", salatu du ELA sindikatuak.

Horren aurrean, ELA sindikatuak azpimarratu du "mobilizazioa eta greba direla era bakarra SEAk bere posizioa alda dezan". Hortaz, sektoreko langile guztiei dei egin die otsailaren 19an, larunbatean, Bilbo Plazatik 17:30ean aterako den manifestazioan parte hartzera. Sindikatuek behin baino gehiagotan ohartarazi dute: patronalaren "blokeoa" amaitu ezean, lanuzteak eta grebak hasiko dira sektorean; datozen egunak gako izango dira.


UEUren udaberriko ikastaro-eskaintza

Udako Euskal Unibertsitateak dozenatik gora ikastaro antolatu ditu udaberrirako Eibar eta Iruñeko egoitzetan, baita online ere; Udalak diruz lagundutakoak dira ikastaro hauek.

UEUk urteko lehen hiruhilekorako eskaintza akademikoaren barruan antolatutako ikastaroen berri eman du.

Ikastaroetako batzuk modu presentzialean egingo dira, Eibar eta Iruñeko egoitzetan; beste batzuk, aldiz, online egingo dira.

Soraluzeko Udalak matrikula-gastuen %50 ordaintzen die ikastaro hauetan izena ematen duten herritarrei.

Hauek dira antolatutako ikastaroak:

Nola kudeatu emozioak nerabezaroan (Iruñea. Otsailak 12)

Bizitzaren amaieran arreta (Iruñea. Otsailak 12)

Hizkuntza konpetentziak kozinatzen (Online. Otsailak 14)

Hezkuntza-espazioen arkitektura didaktikoa (Online. Otsailak 15)

Haur eta nerabeen aurkako indarkeria ezagutuz (Online. Otsailak 21)

Ez utzi biharko gaur egin dezakezuna: zure produktibitatea hobetzeko metodoen oinarriak eta tresna digital lagungarriak (Online. Martxoak 2)

Scape room digitala sortzen (Eibar. Martxoak 5)

Euskara sustatzeko komunikazio kanpainak diseinatzen (Eibar. martxoak 5)

Haurren behaketa 0-3 urte bitarteko etapan (Online. Martxoak 9)

Komunikazio eraginkorra, gozatu komunikatuz! (Iruñea. Martxoak 18)

GrALari, MALari eedo Tesiari aurre egiteko aholkuak eta trikimailuak (Eibar. Martxoak 26)

Diziplina positiboa: zigorrik eta saririk gabeko heziketa eredua. (Iruñea. Apirilak 2)

Urmaelak eskolan: sortzeko pausuak eta erabilera didaktikoak. (Iruñea. Apirilak 30)


Suteek ez dute etenik Espainiako Estatuan

Espainiako Estatuko hainbat probintziatan ere suteak piztu dira, hala nola Lleidan, Zaragozan eta Castelló-n. Hala ere, denen artean nabarmentzekoa da Zamorako Culebra mendilerrokoa, denetatik handiena. Dena dela, badirudi egoerak zertxobait hobera egin duela bertan.


Igor Porturi ezarritako zigorra berrikustea baztertu du Konstituzionalak, boto bakar bategatik

11 magistratuetatik bostek boto partikularra iragarri dute. Gorenak aurrez emandako epaia berretsi du Konstituzionalak. Portuk bere auzia berrikustea eskatu zuen, Estrasburgoko Auzitegiak ezarri moduan torturapean lortutako deklarazio batean oinarrituta zegoela argudiatuta.

Auzitegi Konstituzionalak baztertu egin du Igor Portu ETAko presoari ezarritako zigorra berrikustea. Madrilgo T-4 atentatuagatik 1.040 urteko kartzela zigorra ezarri zioten Porturi berari, baina horrek kasua berrikustea eskatu zuen Giza Eskubideen Europako Auzitegiak Espainia tratu txarrengatik zigortu ostean.

Auzitegiak ozta-ozta hartu du erabakia, boto bakarreko aldeagatik, eta 11 magistratuetatik bostek boto partikularra iragarri dute.

Auzitegi Gorenak eskaera hori bera ezeztatzean, 2019an, jo zuen presoak Konstituzionalera. Gorenak Portu, Mattin Sarasola eta Mikel San Sebastian presoei Auzitegi Nazionalean aparteko helegitea aurkezteko aukera (bere garaian ez zuten errekurritu) ukatu zien. Orduko hartan argudiatu zutenez, Porturi zein Sarasolari ezarri zizkieten zigorrak tratu txarren ondorioz lortutako testigantzetan oinarritzen ziren. Gorenak, baina, esan zuen ebazpen horrek ez duela zehazten atxilotuek emandako testigantzak tratu txar horien ondorio izan zirenik.

Gorenaren tesia berretsi du Auzitegi Konstituzionalak, baina ez du aho betez egin. Horren hitzetan, "ez dago denbora, espazio eta lotura pertsonalik Portuk eta Sarasolak pairatutako tratu txarren eta lehenaren deklarazioaren artean".

Bost magistratuk, denak aurrerakoiak, boto partikularra iragarri dute. Honakoak dira: Juan Antonio Xiol presidenteordea eta Maria Luisa Balaguer, Inmaculada Montalban, Candido Conde Pumpido eta Ramón Saez.


Zamudioko Udalak bat egin “Nire ordainketa” ordainketa-pasabidearekin

Herritarrei zergak ordaintzea errazteko, Zamudioko Udalak bat egin du Eusko Jaurlaritzaren “Nire ordainketa” ordainketa-pasabidearekin. Plataforman udalaren webgunetik bertatik sartzeko aukera dago eguneko 24 orduetan. Bestalde, trakzio mekanikoko ibilgailuen gaineko zerga ordaintzeko epea ekainaren 15etik uztailaren 30era arte izango da zabalik, eta, hortaz, ohiko bideez gainera, ordainketa Eusko Jaurlaritzako plataformaren bidez ere egin ahalko da.


Edukiontziak erre dituzte goizaldean Ernai eta Zubiaurre kaleetan

Ertzaintzak adierazi duenez, sei edukiontzi erre zituzten atzo gauean (23:50ean) Ernai kalean, eta, goizeko 5:00etan, beste hiruzpalau kiskali dira Zubiaurre kalean. Beroak inguruan zeuden autoak kaltetu dituelakoan, salaketak jasotzeko bidea ireki dute. Bestetik, gertakariak aztertzen ari direla gaineratu dute.


Ikasbide kultur elkartearen Azaro Kulturalak lau hitzaldi eta bertso saio bat izango ditu

Azaroaren 4an hasi eta abenduaren 4an bukatuko da Ikasbide kultur elkarteak antolaturiko Azaro Kulturala. Hilabeteko epean bost jarduera antolatuko dituzte: lau hitzaldi eta bertso saio bat.

Hitzaldiak azaroko ostegunetan izango dira kultur elkartearen aretoan, 19:30ean. Hilaren 4an, 5560 Laranja Azal hitzaldia eskainiko du Hossain Kanaaachek. Hilaren 11n, Nola eragiten dute baldintzaile sozialek gure osasunean? hitzaldia emango du Maialen Berridik, familia medikuntzan adituak. Hilaren 18an, Nork garestitzen du argindarra? hitzaldia eskainiko du Beñat Irasuegik, Talaios kooperatibako kideak. Azkenik, hilaren 25ean, Azidotasunaren kontrola txakolinean: hartzidura malolaktikoa hitzaldia emango du Aritz Mokoroak.

Bertso saioa, berriz, abenduaren 4an izango da Probestu plazan, 12:30ean. Abenduaren 3ko Euskararen egunarekin bat egingo dute biharamunean. Aitor Mendiluze eta Alaia Martin izango dira bertsolariak, eta gaiak jartzeaz Asier Ibarguren arduratuko da.


Errettora

Orain dela urte dezente gertatu zitzaidan: Lesakan nengoen, familiarena den etxe baten inguruan nengoen, kanpoaldean. Adineko gizon bat hurbildu zitzaidan, ezagutzen ez nuena, eta zera galdetu zidan: "Hi 'Errettora' haiz, ezta?". Lur eta zur geratu nintzen. Zer adierazten dute gure geneek, pertsona batzuk ikusteko gai direna?. Jarraitu irakurtzen 'Osatzetik arintzera' blogean.


Euskara-ingeles hiztegia online jarri du Elhuyarrek

Ingelesa «zubi hizkuntzarik» gabe ikasteko aukera eman nahi du. 2016. urtean kaleratu zuen papereko bertsioa.

Ingelesaren eta euskararen arteko zubia indartu eta erraztasunak emateko asmoz, Elhuyarrek beste baliabide bat jarri du eskuragai: gaurtik aurrera online egongo da Collins Elhuyar Euskara-Ingelesa hiztegia. Elhuyar.eus atarian kontsultatu daiteke. 65.100 sarrera ditu guztira, bi ataletan banatuta: euskara-ingeles atalean, 31.700; eta ingeles-euskara atalean, 33.400.

Elhuyarren arabera, baliabide honen bidez ingelesa ikasten ari diren euskaldunek ez dute ingeles-gaztelania edo ingeles-frantses hiztegien «beharrik» izango.

2016. urtean kaleratu zuen Elhuyarrek hiztegi horren papereko bertsioa. Merkatuan horrelako hiztegi baten premia zegoela adierazi zuen orduan Elixabete Etxeberria hiztegiko lantaldearen arduradunak. Collins Concise Spanish Dictionary hiztegia erabili zuten oinarritzat, eta Euskaltzaindiaren Hiztegia ere «ezinbesteko erreferentzia» izan zela azaldu dute.

Urteotan eguneratzen aritu dira, eta bertsio berritua dago sarean kontsultagai, euskara-gaztelania eta euskara-frantses hiztegiekin batera.

Elhuyarrek adierazi du hiztegi «dinamikoa eta bizia» dela, eta etengabe eguneratuz joango direla. «Hainbat erabiltzailerentzat baliagarria izango da eguneroko lanerako. Besteak beste, ezinbesteko tresna izango da itzultzaile, ikasle, irakasle eta, oro har, hizkuntzarekiko interesa duen edonorentzat».

Asmoa argi zuten: ingelesa «zubi hizkuntzarik» gabe ikasteko aukera eskaintzea. Hiztegia gailu mugikorretan eta ordenagailuan ere instala daiteke.

Modu horretara, urrats bat egin du Elhuyarrek; izan ere, apenas dagoen online euskara-ingeles hiztegirik. Morris da horietako bat.


Iban Garcia gonbidatu dugu, sare sozialen nazioarteko egunean

Iban Garcia youtuber euskaldunarekin hizketan aritu gara gaur, sare sozialen nazioarteko eguna dela eta.

Iban Garciarekin hizketan izan gara gaur 'Dida'n.


Azokak berriz zabaltzeko eskatu dute hainbat eragilek

Eusko Jaurlaritzak herenegun agindu zuen elikagaien azokak ixtea. Horri erantzunez, azokak baimentzearen eta bultzatzearen aldeko adierazpen bat atera dute 60 eragile inguruk; ekoizleak, kontsumo elkarteak, talde ekologistak, sindikatuak eta alderdiak daude tartean.

Eusko Jaurlaritzak aste honetan azokak debekatzeko hartu duen erabakiari beren desadostasuna adierazteko, Euskal Herriko hainbat eragilek adierazpen bat kaleratu dute, azokak berriz zabaltzeko eskatuz. Lehen sektoreko ekoizleak, kontsumitzaile elkarteak eta ingurumen taldeak daude sinatzaileen artean, alderdi politikoekin eta sindikatuekin batera. Besteak beste, tartean dira Azpeitiko Elikagunea eta Zarauzko Lakari. 60tik gora dira oraingoz adierazpenarekin bat egin dutenak. Hartu beharreko babes neurriekin azokak irekitzeko eskatu dute eragileek, eta horrez gain, dei egin diete erakundeei zuzeneko salmenta laguntzeko. Era berean, herritarrei eskatu diete herriko denden bitarteko erosketak lehenesteko.

Adierazpenaren sinatzaileek diote Jaurlaritzak azokak ixteko erabili dituen argudioak "eskasak" direla. Besteak beste, Jaurlaritzak argudiatu du pertsonen joan-etorriak murriztu egin behar direla eta jende pilaketak saihestu behar direla. "Zergatik ez dira irizpide berberak baliatzen saltoki handiak, esaterako, Jaurlaritzak baserritarren produktuen salmentarako lehenetsi dituen Eroski, Uvesco (BM), Carrefour eta Alcampo-Simpuy merkataritza guneak ixteko? Horietara joateko ez al da joan-etorririk egin behar? Barruan ez al da jende pilaketarik gertatzen? Nor ari da zaintzen saltoki horien barruan jendeak distantziak gordetzen dituen edota jendeak gutxieneko higiene-arauak betetzen dituen? ", diote adierazpenean.

Gogoratzen dute udal azokak zerbitzu publikoak direla eta hori balioan jarri behar dela; garraio zerbitzuarekin alderatzen dute. "Zerbitzu Publiko horren titularra udala da. Osasun Sailak neurri zehatzak har ditzake, ez ordea debeku orokor bat". Sinatzaileek salatzen dute erosleen eskubideak ari direla urratzen, eta gogoratu dute orain arte udalei azokak egiteko neurriak hartzeko eskatu zaienean, hartu dituztela. "Zertara dator orain neurri hau? Zer dago honen guztiaren atzean? Emandako arrazoiek ez dute zentzurik. Helburua beste bat ez ote den pentsarazten digu". Salatu dute, gainera, osasun krisialdia hasi zenetik erakundeak ez direla eurekin harremanetan jarri egoera bideratzeko, hala eskatu arren, eta euren ekimenak lagundu ez eta oztopatzen ari direla, gainera.

Irakurri albistea osorik Berria.eus atarian.


51 urteko gizon bat atxilotu dute Basaurin, Etxebarriko Udaltzaingoaren hiru autori su ematen saiatzeagatik

Ertzaintzak 51 urteko gizon bat atxilotu du Basaurin, Etxebarriko Udaltzaingoaren hiru ibilgailuri su ematen saiatu ondoren. Gertaerak atzo gauean izan ziren komisariaren inguruan: udaltzainak berehala gerturatu eta sua itzaltzea lortu zuten, eta Ertzaintzari abisua eman zioten. Sua nahita sortu zutela adierazi zuten udaltzainek, izan ere, ibilgailuen ondoan sua pizteko pastilla-kaxak topatu zituzten.

Ustezko egilearen deskribapena eman ondoren, Ertzaintzak Basaurin atxilotu zuen gizona, Etxebarritik gertu dagoen parke batean. Identifikatu zutenean, egiaztatu zuten Etxebarriko Udaltzaingoaren instalazioetatik urruntzeko agindu bat zuela indarrean eta aurretik ere egin zituela era horretako ekintzak.

Gorputz-miaketa egin ziotenean eskularruak, metxeroak, su-piztaileak, egunkariak eta iman bat aurkitu zizkioten. Horren aurrean, gizona atxilotu zuten urruntzeko agindua urratzeagatik eta kalte-delitu batengatik. Atxilotutakoa goizean zehar eramango dute Bilboko Guardiako Epaitegira.


Udalak sei pertsona kontratatuko ditu igerilekurako

URRETXU // Udalak sei pertsona kontratatuko ditu uda honetan igerilekuan lan egiteko: hiru sorosle eta harreraz, sarreraz eta arropa gordetegiaz arduratuko diren hiru lagun. Lan kontratuek ekainaren 17tik irailaren 4ra bitarteko iraupena izango dute. Ekainaren 20a baino lehen eman behar da izena, udaletxean. Deialdia eta eskaera orria urretxu.eus webgunean daude.


'Tess eta ni' filma, umeendako

'Tess eta ni' filma (Herbeherak, 2019). Anna Woltzen izenburu bereko eleberrian oinarrituta dago 'Tess eta Ni' filma. Steven Wouterloodek zuzendu du eta Sam eta Tessen istorioa kontatzen du. Iraupena: 82 minutu. Sarrera da lau euro.


Gizonen kontrazepzioari heltzeko eskatu diote Frantziako Gobernuari

Gizonezkoen kontrazepzioaren gaiari hel diezaiotela eskatzen duen gutun bat izenpetu dute 24 gizonek 'Libération' egunkarian. Ana Galarraga Aiestaran zientzia dibulgatzailearen ustez, ez dago arrazoi zientifikorik neurririk ez hartzeko.


Miren Agur Meabe Lekeitioko ohorezko herritar eta alaba kutun izendatu du udalak

Miren Agur Meaberentzat azken hilabeteak ezin onuragarriagoak izan dira. Lehendabizi, Espainiar Estatuko poesia sari nazionala irabazi zuen, hau da, poesiagintzako saririk nagusiena, ‘Nola gorde errautsak kolkoan’ liburuagaz. Ondoren, otsailaren 25ean, bere ibilbide guztiagatik Euskaltzaindiak euskaltzain oso izendatu zuen. Xabier Kintanak utzitako lekua hartuko du, oraindik bost hilabete ditu sarrera hitzaldia prestatzeko eta gero, harrera ekitaldia egingo diote. Hautagai bakarra aurkeztu zuten euskaltzainek Bilbon egin zen Osoko bilkuran, Miren Agur Meabe, hain zuzen ere, eta bilkuran idazle bizkaitarraren aldeko hautua egin zuten.

Orain, berriz, herriko izendapenik handiena jasoko du idazleak. Lekeitioko Udalak herriko ohorezko herritar eta alaba kutun izendatu du. “Urteetan zehar Lekeitioren izena zabaltzen laguntzeagatik eta azken hilabeteotan izandako lorpenak aitortzeko asmoz”, adierazi dute. Jakinarazi dutenez, izendapen ekitaldia ekainaren amaieran egingo zaio Miren Agur Meaberi, San Pedroetan.

Lekeitioko Udalak izendapen hau ematen duen hirugarren aldia da, emakume bateri ematen zaion lehendabizikoa. Aurretik Jose Miguel Barandiaran (1989) antropologo, etnografo eta apaizak eta Victor San Miguel (1990) Kuwaiteko apezpiku lekeitiarrak jaso zuten izendapen hau.


Pentsio publikoen gaineko solasaldia egingo dute Gure Moradan

Gure Morada Kultur Elkarteak pentsio publikoen gaineko hitzaldi-solasaldi bat antolatu du etzirako (osteguna da, hilak 11). Saioan CCOOeko Eduardo Garcia sindikalistak parte hartuko du. Solasaldia irekia izango dela aurreratu dute antolatzaileek, baina aldez aurretik izena eman beharko da (688 730 848 telefono zenbakira deituta).

Saioa Izaga kaleko 9. zenbakiko lokalak jasoko du, 18:30etik aurrera.


Unibertsolariak

Bertsolariak: Haizea Arana, Igauri Lopetegi, Gorka Pagonabarraga, Aitor Tatiegi Gai-jartzaileak: Xalbat Alzugarai Antolatzaileak: Unibertsolariak. Gasteizko Unibertsitateko Bertso-Eskola.


Solasaldia

'Bizitza eta heriotzari begirada berri bat'.


Bulandegi bidearen irisgarritasuna hobetzeko lanak hasiko dituzte

Zizurkilgo Udalaren aurtengo inbertsio nagusia izango da irisgarritasun planaren lehen fasea gauzatzea; aurten lehen aldiz, lau milioi eurotik gorako aurrekontua izango dute

Trafikoarekin duten arazoari irtenbidea eman nahi dio Zizurkilgo Udalak. Elbarrena auzoa zeharkatzen duen Bulandegi bidetik egunero ibilgailu asko pasatzen dira eta sortzen diren elkarbizitza arazoei konponbidea emate aldera, oinezkoei lehentasuna ematea erabaki dute udaletik. Irisgarritasun plan bat prestatu dute. «Munta handiko proiektua da, bi milioi euro ingurukoa. Fase ezberdinetan gauzatuko dugu eta behin hasita bukaerara arte eramango ditugu lanak. Saiatuko gara erakunde ezberdinetan diru laguntzak eskatzen eta kostu horri aurre egiteko ate ezberdinak jotzen», esan du Iker Urruzola Zizurkilgo alkateak.

Aurten abiatu nahi dute proiektuaren lehen fasea, 600.000 euro inguruko kostua duena. 2022ko aurrekontuan 325.000 euro gorde dituzte Joxe Arregi plazatik Pagamuñoko aldapa ingururainoko esku-hartzea egiteko. «Zaldua inguru horretan koska mordo bat dago eta muga arkitektonikoak ezabatuko ditugu. Ingurune horretan, edukiontziak zebrabidearen beste aldera aldatuko ditugu eta Aristegi eremuaren barruan dagoen parkea eraberritu eta irisgarriagoa egingo dugu». Lehen fasearen barruan bigarren obra aldia Otaño herri eskolaren atarian egingo dute eta hara joateko aldapa ere mailakatu egingo dute oinezkoentzat egokitzeko. Hurrengo faseetan, Bulandegi bideko 19. zenbaki pareko plaza egokitu eta Illunjako bihurgunea ezabatuz bidearen bi aldeetara espaloiak egokituko dituzte.

Berriki herriko bi puntutan ibilgailuen abiadura neurtzeko gailuak jarri ditu udalak. Ostiraletik astelehenera, lau egunetan, Adunako bidegurutzetik Elbarrenera 17.700 ibilgailu sartu direla, eta 10.400 atera direla konprobatu ahal izan dute. «Ibilgailu kopuru oso altua da. Jendeak kontziente izan behar du ez dela errepide orokor bat, herri gunean sartzen ari garela, etxebizitzak, ikastetxeak eta zebrabideak daudela bertan. Badakigu saihesbidea dela soluzioa, baina Gipuzkoako Foru Aldundiak oraingoz tiraderaren azpi-azpian gordeta dauka proiektua. Guk egoera honen aurrean, erantzun bat eman behar diogu herriari».

Herriko futbol zelaiaren aldamenean dagoen eremuan kirol gune berri bat eraikitzeko asmoa ere badu udalak eta aurtengo aurrekontuan 110.000 euro bideratuko ditu proiekturako. Danok Danena Halterofilia taldeari tokia egin nahi diote bertan. Urruzolaren esanetan, taldearen egoitza berriro Zizurkilera ekartzeko aspalditik egon den eskaera beteko lukete modu horretara.

Kirol gune horretan halterofilia egiteko espazioaz gain, txirrindularitza eskolarako ere tarte bat gorde nahi dute: «Asteasura doan bidegorria bertatik abiatzen da eta gune horretan aldagela batzuk egokitu nahi ditugu. Bizikletak garbitzeko eremu bat eta aparkaleku bat ere atonduko dugu». Danenako gainaldeko aparkalekua irisgarriago egiteko lanak ere egingo ditu udalak eta auto elektrikoentzat karga puntu bat ere jarriko du. 85.000 euroko inbertsioa egingo du horretarako.

INBERTSIOA GEHIAGO

COVID-19ak eragindako osasun krisiak azken garaiotan lehentasunak aldarazi ditu eta inbertsioak gerarazi. Alkateak nabarmendu du, bi urte hauetan geldirik egon diren hainbat proiekturi heltzeko aukera izango dutela aurten. 791.817 euro jaso dituzte inbertsioen atalean eta aurrez aipatutako Bulandegi bideko irisgarritasun planerako eta kirol gunerako erabiliko dute zatirik handiena.

Herrigunean egingo dituzten esku-hartzeen artean Intxaur pilotalekukoa aipatu du alkateak, aurretik egindako egokitzapenekin bukatzeko, 25.000 euro bideratuko baitituzte frontoia margotzeko. Herriguneko argindarra bermatzeko transformagailu berri bat eraikitzeko lanen zati bat ere bere gain hartuko du udalak: «Etxe Maite eta Plaza Etxeberri inguruetan etxebizitza proiektu berriak egingo dituzte eta eraikitzera doazen promotoreek egingo dute inbertsioa. Udalak gastuaren heren bat ordainduko du, 47.500 euro».

Elbarrena inguruan, berriz, Atxulondo kultur etxeko aurrezpen energetikoa bermatzeko proiektuarekin jarraituko dute aurten eta 28.800 euro baliatuko dituzte eraikineko azkeneko leihoak aldatzeko. Aiztondoko pisu babestuko leihoak eta ateak ere berrituko dituzte eta liburutegi ondoko biltegia egokituko dute.

Hain zuzen, udal eraikinetan piktogramak jartzeko konpromisoa hartu du alkateak aurtengo urtean. Herriko gainerako seinalizazioa etengabe berritzen eta moldatzen joateko borondatea ere agertu du. Zizurkilgo parkeak berritzen joateko plangintza ere martxan jarri nahi dute aurten: «Urtero bi parke berritzea da gure helburua eta horretarako diru kopuru bat gorde dugu».

Aurten Zizurkilgo Udalak hainbat eragileekin hitzarmenak sinatuko ditu proiektu jakinak aurrera eraman ahal izateko. Oinherri herri hezitzaileen sareko kide da Zizurkil eta ekimen hori babesten jarraitzeko konpromisoa agertu dute udal ordezkariek. Elhuyar fundazioarekin lankidetzan, Bizilabe egitasmoarekin aurrera jarraitzeko borondatea dute Zizurkilen eta Goienerrekin hitzarmena sinatuko dute, herriko efizientzia energetikoan aurrera pausoak emateko. «Kulturaren arloan, Pello Mari Otañoren pelikulari babesa emango diogu, eta parekidetasun arloari dagokionez, Tolosaldeko Emakumeen Etxea martxan jartzeko gure ekarpena egingo dugu», esan du alkateak. Halaber, Giza Eskubideen Ikerketarekin jarraituko dute Zizurkilen 2022an.

KONTU OREKATUAK

Udalak, aurten, 4.143.029 euroko aurrekontua izango du, iazkoa baino %17,2 altuagoa. Foru funtsaren ekarpena handitu dela azaldu du alkateak eta zerga eta tasak igo egin direla iazkoarekin alderatuta. «Dena den, gastu arruntak ere egokitu eta eguneratu egin ditugu, bizitza maila gora doala ikusita».

Zizurkilgo Udalak gastuei aurre egiteko kreditu bat eskatuko du, baina Urruzolak azpimarratu nahi izan du, horrek ez duela udalaren zorpetze maila handituko. «Gaur egun 658.000 eurotan dago udalaren zorpetze maila, %18,5ean. EH Bildu udal gobernura iritsi zenean 2011n, %100ekoa zen maila hori eta hamar urte luze hauetan egoerari buelta ematea lortu dugu. Nahiago dugu zorra orain dugun maila horretan mantendu, gizarte zerbitzu onak eskaintzeko bada. Hori da gure filosofia».

Urtarrilaren 31ko osoko bilkuran onartu zuen aurrekontua Zizurkilgo Udalak, EH Bilduren aldeko bozkekin eta EAJ eta PSE-EEren abstentzioarekin.


Nerea Pagaldai biologoa: "Urubiek kontrol lana egiten dute, gauez saguak janez"

Urubia hontz mota bat da, Euskal Herriko bigarren handiena. Hegazti hori nekazal giroan zein hiriguneetan nola moldatzen den ikertzen ari da Nerea Pagaldai Agiriano, EHUko biologo arrasatearra. Hontzek bezala, Nereak ere gauez egiten du ikerketa lanaren zati handi bat.

Urubien inguruko tesia bukatzen ari da Nerea Pagaldai arrasatearra. Txikitan ontzen beldur bazen ere, gaur egun Euskal Herriko bigarren hontz handiena ikertzen ari da. Zehazki, nekazal zein hiriguneetan nola moldatzen den ikertzen dihardu. Donostian egiten du batez ere, hiriguneetako ikerketa lana.

Nerearen esanetan, kontrol lana egiten dute urubiek, gauez saguak eta antzerakoak jaten dituzte.


Zestoako kale garbitzaileen aferan udalari arrazoia eman dio EAEko Auzitegiak

Zestoako Udalak Serbitzu enpresarekin kale garbiketarako kontratua moztu ondoren, lanik gabe gelditu ziren bi langileak ez zituela udalak subrogatu behar ebatzi du EAEko Auzitegi Nagusiak. Hala, udalari arrazoia eman dio auzitegiak, Donostiako lan arloko epaitegiaren ebazpenari helegitea jarri ondoren. Horren berri emanez oharra kaleratu zuen atzo Zestoako Udalak. Aurtengo urtarrilaren 1ean Serbitzu enpresarekin zuen kontratua eten egin zuen Zestoako Udalak, eta ondorioz bi kale garbitzaile lanik gabe geratu ziren. Langileek eta ELAk Zestoako Udalaren aurka salaketa jarri zuten, eta Donostiako lan arloko epaitegiak arrazoi eman zion ELAri, kaleratzeak «bidegabeak» izan zirela ebatziz. Honen aurrean, udalak helegitea jarri zuen ekainean. Azkenean afera EAEko Auzitegi Nagusiko lan-arloko aretora iritsi da, eta honek Zestoako Udalak ez zuela kalean gelditutako bi langile horiek subrogatu beharrik ebatzi du. 2008ko otsailaren 28an Zestoako kale garbiketa Serbitzu enpresaren esku uztea erabaki zuen Zestoako Udalak. Enpresaren eta udalaren arteko hitzarmena 2012ko azaroaren 20ra arte luzatu zuten. Baina ondoren udalak azpikontratatazioa etetea erabaki, eta herriko kale garbiketako lanak udalak bere gain hartu zuen. Ardura, Serbitzurena Herriko kale garbiketa lanak udalak bere gain hartzeko, 2012ko ekainaren 5ean lan poltsa bat osatzeko deialdia egin zuen, eta bi urteko lan kontratua izango luketen bi langile kontratatzeko konpromisoa hartuta. Udalak azaldu duenez, orduko lan poltsa osatzeko deialdira ez ziren aurkeztu Serbitzurekin kontratua eten ondoren langabezian gelditutako bi langileak. Udalak ateratako oharrean salatu duenez, «lehen momentutik, langileen arazoa udalaren bizkar gainean jartzen ahalegindu zen Serbitzu, baina EAEko Auzitegi Nagusiko lan-arloko Salak garbi adierazi du udala ez zegoela behartuta lanik gabe geratu ziren bi langileak subrogatzera, kale garbitzaileen hitzarmen kolektiboak ez baitu eraginik udalaren konpetentzia eremuan». Udaleko arduradunen esanetan, ebazpenean «garbi» adierazten da kale garbiketa zerbitzua enpresa pribatu baten esku uzte soilagatik udala ez dela azpikontratatutako langileen enpresaburu bihurtzen. Udalak argitu duenez, EAEko Auzitegi Nagusiaren ebazpenak dio «kaleratutako bi langileon ardura Serbitzu enpresarena zela, udalak lehen momentutik defendatu zuen jarrerari arrazoia emanez, eta hauek berriro kontratatzera edota indemnizatzera behartzen du enpresa». Hain zuzen, EAEko Auzitegi Nagusiaren ebazpena Donostiako lan arloko epaitegiaren sententziaren aurkakoa izan da. Izan ere, subrogarazioaren gaineko ardura Zestoako Udalak zuela ebatzi zuen auzitegiak, eta Serbitzu absolbitu egin zuen. Udalak berretsi du langileak berak kontratatzearen ildoari jarraitzeko borondatea duela. ELAren jarrerari kritika Bestetik, kale garbiketako zerbitzuaren eta langileen inguruan izandako aferan ELAk hartutako jarrerarekin kritiko azaldu da Zestoako Udala atera duen oharrean. «Bi langileak lanik gabe geratzeak sor lezakeen amorruaz jabetuta, ELAk Udalaren aurka izan zuen jarrera arduragabea —ikatza utziz udaletxearen ate aurrean, hainbat langile irainduz, udalaren aurkako pankartak jarriz...— salatu nahi dugu». Horrez gain, epaitegiak hitz egin ondoren «erantzunkizunak eskatu» ditu udalak.


'Proiektu pertsonalak eta konpromiso soziala' hitzaldiak itxiko du herritartasun eskola egitasmoa

Loiola Zentroak antolatutako herritartasun eskola egitasmoaren azken saioa izango da asteartean. Hiltzaldiaren ondoren, formakuntza zikloaren amaierako ekitaldia egingo dute.

Azpeitiko Loiolako Santutegiko Loiola Zentroak antolatzen duen herritartasun eskola egitasmoaren azken hitzaldia izango da asteartean, hilaren 15ean. Jorge Urrutiak Proiektu pertsonalak eta konpromiso soziala saioaren bigarren zatia eskainiko du, eta, ondoren, formakuntza zikloaren amaierako ekitaldia egingo dute. Ohi bezala, 19:00etan hasiko da doako hitzaldia, eta entzuleek liburutegiko atetik sartu beharko dute hara. Loiola Zentroa joan zen azaroan hasi zuen herritartasun eskola egitasmoa, "gaurkotasuna duten kezka sozialei buruz” eztabaida bultzatzeko asmoz. Ordutik, askotariko gaiak jorratu dituzte sei hitzalditan: hala nola, gizarte konpromisoa, herritartasuna, errealitate globala eta tokikoa eta demokrazia, justizia eta herritarren parte hartzea izan dituzte hizpide. Herritar prestakuntzan eta konpromisoan sakondu nahi duten eta Elizan inplikatuta dauden pertsonei zuzenduta daude hitzaldiak.


Deblauki taldearen kontzertua

Norberto Almandoz musika eskolako pop taldeak kontzertua eskainiko du.

Sarrera: doan


Gure Eskuk erreferendumaren fasea indartuko du orain, sinadurak bilduta

Erreferendumaren ariketa mosaikoetatik mahaikoetara igarotzeko ekinbidea abian du Gure Esku ekimenak. 2011n eta 2016an Larraizko belardietan irudikatutako autodeterminazio eskubidearen eskea egikaritzeko urratsa egin du, Hamaika gara dinamikarekin. Erakunde publikoei eta parlamentuei Euskal Herriaren estatus politikoaz galdetuko duen erreferenduma antola dezaten eskatzeko sinadurak biltzen ari da Gure Esku. Bilbon, nazio mailako ekitaldia antolatu dute uztailaren 3rako, bestetik. Eta 2022an Kataluniako prozesuarekin elkarlanean murgiltzeko pausoa egingo du.

Euskal Herri osoan bezala, Goierrin ere herrika ari dira erreferendumaren aldeko atxikimenduak biltzen. Pandemiak «moteldu» egin duela aitortu dute Goierriko Gure Eskuko ordezkariek, eta indarberritu nahi dute. «Duela hilabete hasi ginen Goierrin, baina erritmo desberdinarekin ari dira herri batean eta bestean», dio Goierriko Gure Eskuko Mikel Egigurenek.

Hala, egitasmoari oihartzuna emateko, Lazkaon hitzaldia egingo du Gure Eskuko zuzendaritzako kide Anartz Goiak. Bihar 19:00etan da, Gerriko txokoan, Erabakitzeko aukera berriak datoz? izenburupean. Sinadura emateko aukera ere izango da bertan.

Bilbora, uztailaren 3an

Gure Eskuk Bilbon uztailaren 3an egingo duen ekitaldi nazionala ere aurkeztuko dute Lazkaoko biharko hitzaldian. Bilboko itsasadarrean, udaletxeko zubitik Areatzako zubira bi ertzak lotuko dituzte, 17:30ean. Musika emanaldiak izango dira, Zetak, Olatz Salvador, Dupla eta Itziar Ituñorekin.

Goierritik autobusa antolatuko dute Bilbora joateko. Izena emateko bideak bihar jakinaraziko dituzte, eta konpromiso txartelak ere atera dituzte (hamaikagara.eus-en).

Erreferendumaren herri-eskakizuna sinadura bidez gorpuzteko epetzat 2020 eta 2021 markatu ditu Gure Eskuk. Datorren urterako, beste estrategia batzuk sendotuko dituzte. 2021-22 kurtsoari begira, Kataluniako erakundeekin elkarlana hasiko da. 2022ko udan, Euskal Herria eta Katalunia Pirinioen bidez lotzeko ekimen sinboliko bat egitea pentsatzen ari dira. 2019ko urrian elkartasuna adierazteko mendi gainak argitu zituen Gure Eskuk; elkarlanera doaz orain.


2022-2026rako Berdintasun Plana lantzeko bilera irekia

Informazio gehiago, hemen.


Zazpi lagun atxilotu eta 13 biktima askatu dituzte Bizkaian, sexu-esplotaziorako sare bat deseginda

Guardia Zibilak burutu du operazioa Bilbon, Barakaldon eta Fruizen. Espainiako Gobernuak EAEn duen ordezkaritzak esan duenez, biktima guztiak "muturreko zaurgarritasun egoeran" zeuden.

Zazpi pertsona atxilotu eta 13 biktima askatu dituzte Bizkaian, sexu-esplotaziorako sare bat deseginda. Barakaldon, Bilbon (Zorrotza auzoan) eta Fruizen egin ditu atxiloketak Guardia Zibilak.

Espainiako Gobernuak EAEn duen ordezkaritzak ohar batean jakinarazi duenez, emakumeak euren borondatearen kontra atzeman eta sexualki esplotatzen zituzten. Biktima guztiak "muturreko zaurgarritasun egoeran" zeudela jakinarazi du aipatutako iturriak.

Atxilotutakoen artean, gizonezko proxenetak eta biktimak "zelatatzeaz eta kontrolatzeaz" arduratzen ziren emakumezkoak daude.

"Alipar" goiburupean egiten ari diren operazioa zabalik dago oraindik. Bilboko 6 zenbakiko Instrukzio Epaitegia ari da ikerketa zuzentzen.


Uso-pase eskasa, baina birigarroekin konforme

Aldaype Ehiza eta arrantza Elkarteko uso-postuen zozketak joan den astean amaitu zituzten. aurtengo ehiza-denboraldiaren balorazioa egin dute elkartekideek, eta urtarrilera begira batzar orokorreko deialdia egingo dutela jakinarazi dute.

Joan den domekan, azaroaren 21ean, izan zuten lursail jabetzarik ez duten herritarrek, zozketa bidez, Aldaype,Ehiza eta Arrantza Elkartearen bidez ehizatzeko postua erabiltzeko azken eguna. Orain, ehiza soltean egiteko aukera izango da; hau da, postuan derrigorrez egon barik, oinez eskopetarekin basoan aritzeko aukera. Ehiza-denboraldia kaskarra izan dela adierazi dute Aldaypeko ehiztariek. Hala ere, usoak oraindik pasako diren esperantzarekin daude ehiztariak, eta zenbaitek aprobetxatuko dutela ehizatzeko adierazi dute Aldaype elkartetik.

Zozketa, egun bakarrean

Pandemiaren ondorioz, egunero barik, eguaztenak izan dira postu-banaketa zozketa egunak, eta, bertaratu diren ehiztariek begi onez ikusi dutela horrela egitea adierazi du Aldaype elkarteko Gerardo Canterak. "Joan den eguaztenean egin genuen denboraldi honetako azken zozketa, eta herriko ehiztariak zapore gazi-gozoaz geratu dira. Izan ere, uso-pasea eskasa izan da aurtengoa. Hala ere, birigarroak pasa dira, eta horrekin konformatu behar izan dugu ehiztariok. Lehen, egunero egiten genituen postu banaketak, eta, sarritan, zenbaitek ezin zuten Aldaypeko lokalera bertaratu. Orain, berriz, eguaztenetan, aste osorako postu banaketak egin ditugu, eta, bi ordu eta erdian banaketa eginda, egunero etorri behar ez izatea positiboa izan da guztiontzat", gaineratu du Canterak.

Orain, ehiza modu soltean egiteko aukerarekin, ordutegian ere aldaketak daudela gogorarazi nahi izan du Canterak: "Lehen, eguzkia irten baino ordubete lehenago hasi zintezkeen ehizatzen, eta eguzkia gorde baino ordubete lehenago amaitu behar zenuen. Orain, berriz, 07:30etik 17:30era bitartean ehizatu beharko da".

Batzar orokorra urtarrilean

Aldaype elkarteko juntan kide berak ari dira azken urteotan, eta aldatzeko beharra ikusten dute gaur egungoek. Hala ere, ordezko boluntarioak topatzea ez dela samurra azpimarratu du Canterak: "Aldaypeko juntan egoteko ordezkari faltan gaude; betiko arazoa da. 202 bazkide gara, guztira, eta junta zazpi kidek osatzen dugu. Hala, asmoa da elkartea osatzen dugun bazkideon bi herenak batzea, eta estatutuak aldatzea. Ez dago erabakita, baina zerrendaren arabera juntako kideak aukeratzea izan daiteke irtenbide bat... Urtarrilean egingo dugu batzarra, eta data zehaztuko dugu Gabonetan".


Ospitaleratzeak ugaritu egingo direla ohartarazi du OMEk

Omikron aldaera 57 herrialdetan atzeman dute dagoeneko. Kutsatzeak egonkortu egin dira munduan, baina Afrikan nabarmen zabaldu dira.

Gaur-gaurkoz, eta OME Osasunaren Mundu Erakundearen arabera, ez dago frogarik esateko omikron aldaera orain artekoak baino arriskutsuagoa denik, baina bai azkarrago zabaltzen dela, eta ondorioz ospitaleratze kopuruak handitzen dituela. Hegoafrikak haren berri eman zuenetik, 57 herrialdetan atzeman dituzte kasuak. Horiek hala, arreta eskatu du nazioarteko erakunde horrek, eta orain arteko neurriei eusteko aholkatu. «Larritasuna delta aldaeraren parekoa edo txikiagoa bada ere, jende gehiago kutsatuko da, eta, beraz, handitu egingo da ospitaleratze kopurua ere. Horrez gain, kutsatzeen gorakadak, epe ertainean, heriotzen gorakada ekarriko du», dio OMEk gaur plazaratu duen oharrean.

Munduan, egonkortu egin dira kutsatzeak azken astean. Orotara 4,1 milioi kasu atzeman dituzte azken zazpi egunetan, aurreko astean baino %2 gehiago. Kontinenteka, baina, alde nabarmenak daude batetik bestera. Afrikak jakinarazi du gorakadarik handiena; han %79 ugaritu dira kasuak azken astean. Europan ez dago askoz hobeto: bertan atzeman dituzte kutsatzeen bi heren, 2,6 milioi. Amerikan ere gorakada izan da, eta %21 ugaritu dira positibo eman dutenak. Aldiz, Asia mendebaldean eta erdialdean %10 gutxitu dira.

Alemania izan da azken asteetan datu okerrenak eman dituzten Europako herrialdeetako bat. Gaur jakinarazi dutenez, kutsatzeak apur bat moteldu dira herrialde hartan, baina heriotzek egin dute gora orain: 527, iazko otsailetik izandako gehien. Joan den astean, Berlinek iragarri zuen azkartu egingo zuela txertatzeko kanpaina, eta debekatu egin zien txertatu gabekoei taberna eta jatetxeetara sartzea.


Inda Mendik zozkatu du Gabonetako otarra

1662 zenbakiaren jabeari egokitu zaio Inda Mendiren Gabonetako otarra. Ordezko zenbakia, 2399.

Zenbaki sariduna eta ordezkoa. Txartel sariduna duenak mendi elkartearen helbide electronikora (indamendi1@gmail.com) abisatu dezala edo telefonoko erantzugailu automatikoan nahiago badu (943-577617). Zenbaki sariduna agertzen ez bada otarra ordezko zenbakiarentzat izango da. Edozein kasutan, txartela erakustea ezinbeztekoa dela.


Josi eta Josi Tolosaldean

Ehungintzako sektorean profesionaltasun ziurtagiria eskuratzeko aukera eskaintzen du Josi eta Josi proiektuak; ikastaroan izena emateko ezinbestekoa da langabetua izatea.

Badira josten ikasi nahi duten langabetuak Tolosaldean, josten aritu eta gehiago ikasi nahi dutelako eta lan mundurako ofizio bezala aukeratu nahi dutelako. Horretarako, Josi eta Josi proiektua sortu dute Tolosaldea Garatzen eta Tolosaldeko elkarte ezberdinen artean, Gipuzkoako Foru Aldundiaren diru laguntzarekin, enplegu ikuspegitik zaurgarritasun edo bazterkeria egoeran dauden kolektiboen laneratzea baitute erronka nagusiena Tolosaldea Lab mahaian.

Tolosaldea Lab, eskualdeko Enpleagarritasun eta Inklusio Mahaia osatzen duten sei erakunderen elkarlanetik sortu da Josi ta Josi. Zutani elkarteak identifikatu zuen inolako formazio arauturik gabe joskintzan aritzen direnei ziurtagiri profesionala eskaintzeko beharra. Tolosaldea Garatzenek hartu zuen ideiari forma emateko eta koordinatzeko ardura, Enplegu eta Aniztasun Saileko teknikarien eskutik. GFAk finantzatu du proiektua, eta horri esker, besteak beste, ikastaroa eskaini ahal izateko bere instalazioak homologatu ditu Inmakulada Lanbide Heziketa ikastolak, eskualdean ez baitago horrelako zerbait hartzeko inongo azpiegiturarik. Parte hartzaileen bilaketan ere bidelagun dira Fundación Emplea eta Jatorkin Al-Nahda elkartea ere.

Ehungintza sektorean lan egiteko prestutasuna duten pertsonak zeudela-eta laneratzeko langabetuentzako joskintzako gaitasun ziurtagiria egiteko aukera eskaintzen ari dira 2023-2024. ikasturtean Tolosan. 390 ordu ditu ziurtagiriak eta 80 orduko praktikak. Dagoeneko 2023an hasita daude 17 pertsonako talde batekin eta 2023ko urrian beste talde batekin hasteko asmoa dute. Gainera, inguruko dendetan edo enpresetan praktikak egin behar dira titulua lortzeko eta honek enpresekiko harremana ahalbidetzen du. Formazio saioetan, joskintzari buruzko teknikak jorratzeaz gain, Fundación Emplea ikasleekin zeharkako gaitasun pertsonal eta profesionalen garapena lantzen ari dira. Lidergoa, talde lana, komunikazioa eta aktibazioa jorratzen dute. Gainera, parte hartzaileei banakako orientazioa eta laneratzeko laguntza ere eskaintzen zaie.

'JOSI ETA JOSI'-N IZENA EMATEKO

Tolosaldea Garatzen

943 65 45 01 edo lan@tolosaldea.eus


«Aurrerapausoa emateko asmoz noa Melillara»

Bi urtez Leyma Coruñan egin ondoren, datorren denboraldian Melilla Sport Capital taldean ariko da Gaizka Maiza (Ibarra, 1996) saskibaloi jokalaria. Urrezko LEB mailan jarraituko du, beraz, joko antolatzaile ibartarrak.

Nola izan da azken denboraldia Leyma Coruñan?

Nik uste dut nahiko denboraldi txukuna egin dugula orokorrean, baina bai jokalariek eta klubeko jendeak buruan genuela behintzat igoera faseko finalera iristea. Azkenean finalerdietan kanporatu gintuzten. Uste dut finalean zerbait polita egiteko aukera genuela eta jokalariak bagenituela. Denboraldian zehar lesioak izan genituen eta jokalariak aldatu behar izan ziren, eta hori kontuan hartzekoa da.

Taldearen helburua ACB mailara igotzea zen?

Helburua ez zen inongo momentutan ACBra igotzea. Askotan hitz egin genuen klubeko lehendakariarekin eta inoiz ez ziguten horrelako presiorik sartu, baina bai komunikabideen aldetik, eta gero ere gure aldetik ere, finalerdietako lehen partida irabazi ondoren, gertu ikusten genuen finala jokatzea. Azkenean ez ginen gai izan Coviran Granadari finalerdietako kanporaketa irabazteko, eta pena handia izan zen.

Zure denboraldia nolakoa izan da?

Lesio larririk ez dut izan, tarteka molestiaren bat, eta bai entrenamendu zein partida guztiak jokatzeko aukera izan dut. COVID-19aren ondorengo urte batean garrantzitsua izan da, gorabehera asko izan baitira lesioekin. Horrelako exijentzia fisikoa eskatzen dizun maila batean, lesioak-eta ez izatea garrantzitsua da jarraipena emateko. Jokoaren aldetik, partida on batzuk izan ditut, eta beste batzuk ez hain onak. Erregulartasun pixka bat falta izan zait. Minutu aldetik nahiko izan ditudala uste dut. Kontua da, jokalariak berekoiak izaten garela eta beti nahi izaten dugula ahalik eta minutu gehien egitea kantxan. Alde horretatik kexa gutxi ditut. Taldekide onak nituen, eta horrelako talde batean jakin behar da oso ondo zein den zure postua eta hori zukutu. Eta, esandakoa, niri erregulartasuna falta izan zait, eta adibidez igoera fasean aurrerapausoa ematea.

Datorren denboraldirako Melilla Sport Capital taldearekin sinatu duzu.

Urtebeterako egin dugu hitzarmena. Denboraldia bukatu genuenean, beraien entrenatzaile berria nirekin kontaktuan jarri zen, nire ordezkariarekin ere bai, eta beste talde batzuekin elkarrizketak izan arren, lehenengo momentutik konfiantza osoa eskaini zidaten Melillatik eta horregatik izan da aukeratutakoa.

Hitz egin duzue dagoeneko zer-nolako protagonismoa izango duzun talde berrian?

Hori gero kantxan erakutsi beharreko zerbait izango da, eta denboraldian zehar gauza asko gertatu daitezke, baina bai zerbait hitz egin dugula, eta gehienbat aurrerapausoa emateko asmotan noa bertara. Ea gauzak ondo ateratzen zaizkigun denoi. Entrenatzailearekin hitz egin dudana da lehenengo unetik konfiantza osoa eskaini didala, bai berak eta bai klubak, eta aurrerapausoa emateko asmoz noa. Ikusten dut horretarako gai naizela eta gogotsu nago.

Taldearen helburua zein izan ohi da? ACBra igotzeko nahia izaten du?

Ez du ACBra igotzeko asmoa. Azken denboraldia ez zen beraientzat oso ona izan, normalean goiko postuetan borrokatzen ibiltzen den taldea izaten da, eta aurreko urtean, sailkapenean erditik behera geratu ziren. Baina, urtetik urtera ikusteko kontua izango da, faktore asko izaten baitira. Oraindik ez dakit jokalarien zerrenda zein izango den zehazki. Entrenatzaile on bat dugu, liga ezagutzen duena, eta oraingoz, nirekin batera, beste bi jokalari fitxatu dituzte. Jokalari onak dira eta gogoz nago ikusteko zer egin dezakegun.

Bi urte Coruñan egin dituzu eta orain urrutirago zoaz, Melillara.

Bai, horrela suertatu da. Kirol profesionalak hori du. Zorte handia izan dut Coruñan pasa ditudalako bi urte, eta pertsonalki balantze positiboa egiten dut, jokalari bezala izan arren. Kluba zein hiria oso atseginak izan dira, nik une oro nire onena eman dudala esango nuke, eta esandakoa, kirol profesionaletan horrelako erabakiak hartzea tokatzen da, eta aurten horrela suertatu da.


XXXIII. Euskal Antzerki Topaketak: 'Mozkorra parregarri'

Informazio gehiago, hemen.


[Galeria] San Pedroko Inude eta Artzainen haurren desfilea

San Pedroko Inude eta Artzain txikiek egin dute 2022ko sanpedroetako desfilea, eta eguzkia lagun, gainera! 12:00etan abiatu da konpartsa barrutia kolore, dantza, musika eta umorez josteko.

Haurren desfilea eginda, helduek dute orain testigua. Uztailaren 3an, datorren igandearekin, egingo dute horiek euren erakustaldia, txikienen ordu berean: 12:00etan. Horien jarraian Vermutekea antolatu dute, Boteron.

Jarraian, gaur eguerdiko desfilearen zenbait irudi:


'Nereari deitu diogu' edo 'Nerea deitu dugu?'

'Nereari lagundu diote' edo 'Nerea lagundu dute?' Zein ote da zuzena? Bada biak zuzenak dira, ‘deitu’ eta ‘lagundu’ bietara erabil baitaitezke: NOR-NORK eta NOR-NORK-NORI.

Hona hemen adibide batzuk:

Nerea deitu dugu / Nereari deitu diogu.

Amak deitu zuen / Amak deitu zion.

Bilera batera deituko zaitugu / Bilera batera deituko dizugu.

Nerea lagundu dute / Nereari lagundu diote.

Lanean lagundu zuen / Lanean lagundu zion.

Pozik lagunduko nuke etxeraino / Pozik lagunduko nioke etxeraino.

Handik ateratzen lagunduko zaitut / Handik ateratzen lagunduko dizut.


Odola emateko aukera, gaur

Gaur arratsaldeko 16:30etatik 20:30etara bitartean, aukera dago odola emateko Goiz Eguzkin, aldez aurretik hitzordua eskatuta, zenbaki honetara deituta: 943 00 78 84.


[BERBALAGUN] Emozioak kudeatu

Emozioak kudeatzen ikasteko saio bat egongo da. Ekimena, Laudioko udalaren euskara praktikatzeko eta bizitzeko Berbalagun programaren barruan dago.

Osasun neurriak direla eta, parte hartzeko ezinbestekoa da aldez aurretik izena ematea, 607673744 telefonora deituta. Lekuak, zer esanik ez, mugatuak dira.


Aurtengo sagardoa gorputz eta izaera handikoa izango da, haren produkzioa jaitsi den arren

Iaz jatorri izeneko euskal sagardoaren 3,5 milioi litro ekoiztu ziren; aurten, ordea, heren bat ateratzea espero dute ekoizleek, 1,3 milioi litro, hain zuzen ere. Hala ere, sagardoa gorputz eta izaera handikoa izatea espero dute adituek.


Bost urte U-1a izan zela: herritarren eta alderdien elkarlan estuak ekarri zuen erreferenduma

Kataluniako Gobernuak herritarren esku utzi zituen hainbat auzi, eta gizarte zibila antolatu egin zen. 2,2 milioi pertsonak bozkatu zuten, errepresioaren eta tentsioaren itzalpean.


Udaberri musikala

Loatzo musika eskolaren udaberri musikala. Tronpeta, tronboia eta bonbardinoa.


Vicentek irabazi du Larrañagaren aurkako apustua

Iker Vicentek irabazi du Mikel Larrañagaren aurkako aizkora apustua. Otsagabiarrak 47.47ko denbora egin du; azpeitiarrak, berriz, 49.40koa


Ttipika taldearen emanaldia, argazkitan

Euskal doinu herrikoiekin dantzan aritzeko aukera izan dute txosnetara gerturatu diren herritarrek. Hain zuzen ere, Ttipika taldeak eskaini duen emanaldian, bakarka edo bikoteka, dantzan aritzeko aukera paregabea izan dute bertaratutakoek.


Airearen kalitatea eta osasuna


Hirigintza arauen aldaketa prozedura eten du Azkoitiko Udalak Azkarateri buruzko behin betiko erabakia hartu bitartean

Javier Zubizarreta alkateak guztien arteko adostasunik gabe Azkarateko hondakin gunea ez dela eraikiko berretsi du gaur egin den Hirigintza Batzordean, eta hirigintza arauen aldaketa prozedura eten dela azaldu du.

Hirigintza Batzordea egin dute gaur, osteguna, Azkoitiko udaletxean, eta Javier Zubizarreta Azkoitiko alkateak berretsi du birziklapen plantarik ez dela egingo Azkaraten "guztien adostasunik eta ahobatekotasunik gabe". Halaber, eta Azkarateko gunearen inguruan behin betiko erabakia hartu bitartean, udalak hirigintza arauen aldaketa prozedura etengo duela jakinarazi du. "Lasaitasun giroa bermatzen laguntzeko eta gaizki ulertuak saihesteko xedez, arauen aldaketa [hainbat aldaketa hartzen ditu barne] bertan behera geratuko da momentuz ezer erabaki arte", jakinarazi du udalak.

Adostasunik lortzen ez bada eta Azkarateko hondakin guneari bideragarritasunik ez bazaio ematen, arau aldaketa atzera eramateko udalak eman behar dituen urratsak zein diren azaldu dituzte batzordean. "Atzera eramate horrek berak izapide jakin batzuk eskatzen ditu legediaren arabera, baina guztiz egingarria da", nabarmendu du udalak.

Era beran, udalak adierazi du behin betiko erabakia Hirigintza Batzordearen bueltan egingo den partaidetza prozesuaren ondoren hartuko dela. Partaidetza dinamika alarma-egoera amaitu ondoren jarri nahi du martxan Azkoitiko Udalak.


Oier Ibarguren, frenoikpe: Frantziako Tourraren 9. etaparen bideokronika

Horrela ikusi du Oier Ibarguren txirrindulari azpeitiarrak 2021eko Frantziako Tourraren bederatzigarren etapa, gaur Cluses eta Tignes artean jokatu dutena.


Zumaiako Udalak uholdeen kalteei aurre egiteko jarraibideak plazaratu ditu

Pasa zen igandean izan ziren uholdeen ondorioz, Zumaiako Udalak Gipuzkoako Foru Aldundiarekin bilera egin zuen herenegun. Laguntza eskatzeko eta zalantzak argitzeko udal bulegoetako 943-86 50 25 telefonora dei dezaketela adierazi du Udalak, eta kaltetuentzako gomendioak kaleratu ditu. Bide horretatik, lehenik eta behin aseguru-etxeetara jotzeko ohartarazi du Udalak, eta zazpi eguneko epean egitea gomendatu die. Aseguruaren polizak gertatutakoa estaliko ez balu, Ur Partzuergoko 943-43 37 60 telefonora deitu behar dute. Halaber, argazkiak eta bideoak egiteko adierazi diote kaltetuei, ondoren seguruari parte emateko, eta aurrerantzean egitekoak diren margoketen edota bestelako lanen fakturak jasotzea gomendatu diete. Kaltetutako materiala, berriz, gordetzeko esan du Udalak.


Aguraingo Jaiak, bertso ardo kata

Bertsolariak: Paula Amilburu, Manu Bendala Kultur bitartekaria: Lanku


"Uhandre Amurrioko Baso Biziak" plataforma sortu dute, eukaliptoaren ingurumen kalteak bistaratzeko

Uhandre Amurrioko Baso Biziak ekimenak eukaliptoaren hedapenak eragindako ingurumen kalteak jorratzea izango du helburu.

Aste honetan zabaldu dute Uhandre Amurrioko Baso Biziak plataformaren berri sareetan. Facebook taldea eratu dute, eta bertan azaldu dituzte ekimenaren helburuak: "Uhandre Amurrioko basoak bizirik plataforma eukaliptoaren kontrolik gabeko hedapenak lurraldean sortzen dituen ingurumen arazoei buruz hausnartu eta jardun nahi duen herritarren ekimena da".

Mapa bidez adierazi dute eukaliptoaren azken urteetako gorakada. Gorriz markatuta daude zuhaitz mota horren ustiapen eremuak:

Amurrioko Udalari eskaera

Ildo beretik, manifestua plazaratu dute "mendi anitzen" alde. Amurrioko Udalari, berriz, ondorengo eskaera egin dio plataforma sortu berriak, "eukalipto-landaketen ingurumen kaltearen ebidentzia zientifikoan oinarrituta":

Eukaliptoaren erabilera baztertzea udalerrian, eta hala jasotzea Amurrioko mendi publikoen antolamendu-planean.

Kontzejuen jabetzako mendietako landaketetan espezie hori ez erabiltzeko gomendioa egitea, udalerri mailan erabilera debekatzeko araudia garatzen ez den bitartean.

Udal lizentzia ukatzea landaketak baimentzeko aginduzko hirigintza-baimenetan (Lurzoruari buruzko Legearen 207.1.w. artikulua).

Amurrioko udalerriko HAPO berrian, eukaliptoak jartzea debekatzea udalerri osoan. Eukaliptoak landatzeko udal-debekua ez da mendien arloko legediaren aurkakoa, Arabako Foru Aldundiko Nekazaritza Zuzendaritzak agiri publikoetan adierazi duen bezala (Aramaioko HAPO). Beraz, ezin da argudiatu debeku hori zehazteko udal-eskumenik ez dagoenik.

Udalerrian eukaliptoaren erabilera arautzeko Amurrion indarrean dagoen hirigintza-plangintzaren aldaketak izapidetzea.

Arabako Foru Aldundiari, baso-administrazio eskuduna den aldetik, Arabako Lurralde Historikoaren eskalako baso-landaketetan eukaliptoa erabiltzeko luzamendua deklaratzeko eskatzea.

Arabako Foru Aldundiari, luzapen-akordio hori EAEko beste bi foru-basoko administrazioei proposa diezaiela, Bizkaiko eta Gipuzkoako Foru Aldundiari, baita Eusko Jaurlaritzari ere.


'Like Collins', Mutiko aramaioarraren bideoklip berria

Gorbeialdeak ere badu zer esan musika urbanoaren eszenan, eta Aramaioko Jon Izagak, Mutikok, bideoklip berria argitaratu du: Like Collins. Akademix Beatsek ekoiztu du kanta; eta Mikel Ullibarriaranak eta Omar Granarrek sortu dute bideoa, Aramaion bertan grabatutako irudiekin.


Behoria Garbia egitasmorako sarrerak zozkatuko ditu Zarauzko Hitzak

Egitasmoak ingurumenarekiko sentsibilizazioa sustatzea du helburu eta, urriaren 21ean, kayaketan Oriaren jaitsiera egingo dute Orion, bidean aurkitzen duten zaborra jasoz. Begi Bistan enpresak emandako sarrera bikoitza zozkatuko du Zarauzko Hitzak.

Behoria Garbia egitasmoaren bigarren edizioa egingo dute urriaren 21ean Orion, Ekintzak naturarekiko jasangarritasuna sustatzen du helburu, eta 21ean kayaketan Oriaren jaitsiera egingo dute egitasmora batzen diren parte hartzaileek, eta bidaia baliatuko dute bidean aurkitzen duten zaborra jasotzeko. Gainera, jarduera desberdinak eskainiko dira: Arraunpotea, Orio eta Arraunetxearen bisita gidatuak.

Zarauzko Hitzak Begi Bistan enpresak emandako txartel bikoitza zozkatuko du irakurleen artean, eta horiek asteleheneko 12:00etara arte izango dute zozketan parte hartzeko aukera. Parte hartu nahi dutenek hemen eman beharko dute izena.


Uda aurreko azken ateraldia Suron egin du Arainburu Mendi Taldeak

Iragarri bezala, larunbatean, herrian bertan ibili ziren Goizuetako Arainburu Mendi Taldeko mendizaleak. Hamar lagun elkartu ziren eta euripean eta lainopean «herrian bertan paraje bikainak» dituztela baieztatu zuten. Uda aurreko azken ibilaldia izan zen; irailean hasiko dira berriz mendi bueltak antolatzen.

Argazkiak: Arainburu Mendi Taldea.

Arainburukoek TTIPI-TTAPAri kontatu diotenez, «gure inguruan ohikoa den hezetasuna, behe lainoa, euria eta paraje berdexkak ikusteko eta gozatzeko egun ederra» izan zuten. «Nafarroaren hegoaldean dagoen lehortea ikusita, iparraldean dugun hezetasunaren suerteaz ohartzeko eguna». Gaineratu dutenez, «Añarbeko urtegia ere beteta dagoela ikusteak lasaitasuna» eman zien.


Portuko Jaiak, igandea

Ederra izan da Portuko Jaietako azkeneko eguna ere. Jende asko eta asko gerturatu da auzora, eguerdiko sagardo dastaketan eta arratsaldeko herri kiroletan bereziki. Gauerdira arte luzatuko da festa, Laiotz taldearen eskutik.


Zardoya-Otis eremuko etxebizitzen proiektuaren aurka mobilizatu dira

Herrerako Herripe auzo elkarteak deituta, 100dik gora lagun mobilizatu dira larunbat goizean auzoan, Zardoya-Otis eremuan egin nahi duten hirigintza garapenaren aurka. Herrerako tren geltokitik abiatu eta bertan bukatu dute manifestazioa, eremu guztia inguratu ostean.

Izan ere, Donostiako Udalak 400 etxebizitza inguru egin nahi ditu garai batean industriala izandako eremu horretan, eta proiektuari dagozkion berdeguneetako 5.000 metro koadro inguru Igeldoko Erregenea eremura eramango dituzte. Horrela, Herrerak zein Altzak berdegune eta ekipamendu gehiago behar dituela argudiatuta, Herripe eta bizilagun ugari proiektuaren aurka agertu dira hasieratik. Bestalde, Altzako berdegune falta agerian uzten duen ikerketa bat egin dutela azaldu dute mobilizazioaren bukaeran, eta azaroaren 7an aurkeztuko dutela, Tomasene Kultur Etxean.

Herritarren ezinegona gelditu zen duela bi aste, udaleko ordezkariek eta proiektua idatzi duten arkitektoek Tomasene Kultur Etxean egindako jendaurreko aurkezpenean. Askotariko kexak azaleratu ziren aurkezpenean, eta “benetako parte hartze prozesu bat” eskatu zuten han bildutako herritarrek. Hiri Antolamendurako Plan Orokorra berrikusten ari da orain udala, eta, hain zuzen ere, berrikuspenean aurreikusten denak baldintzatuko du Herrerako eremu horretan eta hiri osoan datozen urteetan egingo dena; hedabide honek hirigintza birsortzailearen alternatiba mahai gaineratu zuen joan den astean, erreportaje zabal baten bidez.


Gutxienez 47 pertsona hil dira Txernihiven, aireko erasoen ondorioz

Errusiako armadak gogor bonbardatu du Txernihiv herria azken orduetan eta 47 dira hildakoak orain arte. Etengabeko bonbardaketek erreskate taldeen lana zailtzen dute.


Santa eskeko hainbat kopla abestu ditu Izer trikitilariak

Matxinbentako santa eskeko taldean parte hartu ohi du Izerrek, eta trikitilari azkoitiarrak Santa Ageda bezpera aitzakiatzat hartuta, hainbat kopla abestu eta bideoz grabatu ditu.

Aurten ez da Santa Ageda bezperako ohiturari segida emateko aukerarik izango; ez da santa eskerik izango. Hala eta guztiz ere, Iosu Arrizabalaga Izer trikitilari azkoitiarrak trikitiak lagunduta hainbat kopla abestu eta bideoz grabatu ditu.

Santa eskean parte hartu izan duelako, "gaurko egunez azken 22 urteetan lanera joan gabe" zegoela azaldu du azkoitiarrak; gaur, lanera joan behar izan du, baina aurretik ordu erdi bat hartu du, bertsoak egin, bideoz grabatu eta santa eskean aritzen diren kuadrillako lau laguni bidaltzeko. Kopletan, besteak beste, aipagai izan ditu aurten santa eskea egin ezina, Matxibentako santa eskeko taldea, Loidisaletxe bertsolaria eta Joxe Luix Garmendia Laja.


Bilbao Basketek zail du hurrengo fasera sailkatzea, Bambergen aurka galdu ostean

Bilboko taldeak 90-75eko emaitzarekin galdu du Brose Bambergen aurka jokatu duen Txapeldunen Ligako 5. jardunaldiko partida.

RETAbet Bilbao Basketek porrota jaso du Brose Bambergen aurka (90-75) jokatu duen Txapeldunen Ligako multzoen faseko bosgarren jardunaldiko partidan. Bilboko taldeak zail du txapelketa honetako hurrengo faserako txartela lortzea, azken jardunaldian aurkari izango duen Pinar Karsikayari 9 puntu baino gehiagoko aldearekin irabazi behar baitio.

Lehen laurden ona egin du Bilbao Basketek. Aurkaria baino hobea izan da Alex Mumbruk zuzentzen duen taldea, eta lau puntuko abantailarekin amaitu ditu (17-21). Bigarren laurdenaren hasieran, 10 puntuko errenta ere izan du Bilbao Basketek (19-29), baina atsedenaldira iritsi aurretik Brose Bambergek desabantaila murriztu eta puntu bakarrera hurbildu da (37-38).

Atsedenaldiaren osteko lehen minutuetan, parekotasuna izan da nagusi, baina hirugarren laurdeneko azken bost minutuetan, etxeko taldea nagusi izan da, Bilbao Basketek beherakada izan du, eta Brose Bambergek ia erabakita utzi du neurketa (65-52). Amaierako hamar minutuetan, Bilbao Basketek ez du aurkaria estutasunetan jartzea lortu, eta porrota jaso du (90-75).

Fitxa teknikoa:

90 - Brose Bamberg (17+20+28+25): Hundt (11), Lockhart (10), Grüttner Bacoul (3), Sengfelder (16) eta Kravish (15) —hasierako taldea—; Ogbe (12), Hall (5), Vitali (10), Fieler (6), Shevon Thompson (2), Plescher eta Seric.

75 - RETAbet Bilbao Basket (21+17+14+23): Betolaza (3), Jenkins (16), Zyskowski (12), Miniotas (7) eta Aminu (10) —hasierako taldea—; Brown (9), Kjlajic (7), Alex Reyes (2), Kulboka (5), Huskic (3), Dos Anjos (1) eta Nahuel del Val.

Partzialak: 17-21, 37-38, 65-52 eta 90-75.

Epaileak: Nicolas Maestre (Frantzia), Oskars Lucis (Letonia) eta Erez Gurion (Israel).


Beintza-Labaienera ere ailegatu da olentzero

Urtero bezala Eguberriak iritsi dira eta honekin batera Olentzero ere jeitsi da menditik Beintza-Labaienera. Harrera beroa egin diote herriko haurrek eta guraso talde batek ikazkinari. Arratsaldeko lauretan elkartu dira Labaiengo plazan herriari buelta emateko. Karrikaronda egin eta gero, Beintzako ostatuan txokolatea hartzeko aukera izan dute. Argazkiak eta testua: Arantxa Iturralde


Etzi zita, Aztifemiekin

Ikasturteari hasiera emateko asmoz datoz Aztifemiak, hori dela eta, ostiralerako, Tú, mujer salvaje ekimenaren inguruan solasaldi bat antolatu dute, arratsaldeko 18:00etan, Emakumeon txokoan. Esto no es normal. Darse cuenta del maltrato gaia izanik. Irene García izango da hizlaria, eta behin amaituta, solasaldiarekin batera merienda ere eskainiko dute.


Kontsumo bulegoa itxita egongo da abuztuan

Kontsumitzaileen Informaziorako Udal Bulegoak jakinarazi duenez, kontsumo zalantzak argitu nahi dituztenek 900-84 01 20 telefono zenbakira deitu beharko dute hilabete honetan.

Azkoitiko Kontsumitzaileen Informaziorako Udal Bulegoa (KIUB) itxita egongo da abuztu osoan zehar. Oporrak tarteko, bulegoak ez ditu ateak zabalduko irailera arte. Dena den, kontsumo zalantzak argitzeko 900-84 01 20 telefono zenbakira deitzeko eskatu du Kontsumitzaileen Informaziorako Udal Bulegoak. KIUBek Kultur Etxeko lehen solairuan du bulegoa, Bake Epaitegiaren alboan.


‘Gartxot’ filma eskainiko dute gaur, plazan

Zinea izarpean saioen baitan, Gartxot, konkista aitzineko konkista filma eskainiko dute gaur, 22:00etan, herriko plazan. Juanjo Elordi eta Asisko Urmenetak zuzendu duten helduentzako animazioko filma da.

'Gartxot' filmaren kartela

Zinea izarpean saioen baitan, Gartxot, konkista aitzineko konkista filma eskainiko dute gaur, 22:00etan, herriko plazan. Juanjo Elordi eta Asisko Urmenetak zuzendu duten helduentzako animazioko filma da.


Kantari 2023: 8. saioaren bideoa osorik

Saio honetako parte-hartzaileak: Denok batera taldea, 'Gabak zerure begire' kantuarekin; M.I.N kadabra taldea, 'Guregatik' abestiarekin; 'Eguzkiloreak' taldea; 'Suhiltzaile izan nahi dut' kantuarekin; Goazen abestera taldea, 'Euskaraz bizi nahi dut' abestiarekin eta Iluminati taldea, 'Zuk esan' kantuarekin (Barrutia eta Lakuabizkarra).


Gernikak gaur ekingo dio Eurokopako lehen kanporaketari

Gaur ekingo dio Gernikak Eurokopako lehen kanporaketari, Cukurova taldearen aurka. Roselis Silvak defentsaren garrantzia azpimarratu du


Ostalaritzako edukiera erdira mugatuko da eta elkarte gastronomikoetan ezingo da elkartu

Gotzone Sagardui Osasun sailburuak esan du COVID-19 birusa "azkar hedatzen" ari dela, eta hainbat neurri murriztaile hartzea erabaki du Eusko Jaurlaritzak: besteak beste, gehienez sei pertsonako taldeak elkartu ahalko dira; aktibitate guztietarako edukiera %50era murriztuko da; elkarte gastronomikoak eta txokoak itxita egongo dira; eta federatua ez den kirol lehiaketa oro bertan behera geldituko da.

Neurri murriztaile berriak jarriko ditu martxan Eusko Jaurlaritzak datozen egunetan, baldin eta Euskadiko Auzitegi Gorenak horiek berresten baditu. Gotzone Sagardui Osasun sailburuak azaldu du Biziberri II planeko laugarren agertokian daudela momentu honetan Araba, Bizkaia eta Gipuzkoa pandemiari dagokionez, COVID-19aren transmisioa altua dela, eta aurreikuspena dela datozen egunetan hazten joatea kutsatu kopurua. "Gogorragoak izan beste erremediorik ez dugu", esan du. Horrez gain, azpimarratu du norbanako guztien esku dagoela pandemia kontrolpean egotea berriz, eta eskatu du ahalik gehien murrizteko aktibitate sozialak eta bilkurak.

Hartuko diren neurri guztiak ez ditu esan, baina bere esanetan, ondorengoak dira garrantzitsuenak: gehienez sei pertsona elkartu ahal izango dira alor publiko zein pribatuan; edukiera %50era murriztu beharko dute era guztietako establezimendu eta ekintzek, hala nola ostalaritza sektoreak (terrazetan izan ezik), eta kultur eta erlijio ekitaldiek; ekitaldi handiei dagokienez, barruko ekitaldietan edukiera gehienez 400 pertsonakoa izango da, eta 600ekoa kanpokoetan; beranduenez gauerdian itxiko dira ostalaritza jarduerako lokalak; bertan behera geldituko da federatua ez den kirol lehiaketa oro; eta ezingo da elkartu txoko eta elkarte gastronomikoetan.

Epaileen oniritzia jaso eta buletin ofizialean argitaratu ondoren sartuko dira indarrean aipatutako murrizketak, eta Sagarduik jakinarazi du lehendik zeuden murrizketek ere indarrean jarraituko dutela.

Test azkarrak gaurtik aurrera

Bestalde, azaldu du Osakidetzan zenbait alor indartu eta protokoloan aldaketa batzuk txertatu dituztela. Batetik, koronabirus kasu positiboen behaketa eta jarraipena egiten duten taldea 45 langile berrirekin indartuko dute, eta 375 pertsona ariko dira zainketa eta jarraipen lan horiek egiten. Bestetik, kasu positiboak azkarrago diagnostikatzeko helburuarekin, antigenoen test azkarrak erabiltzen hasiko dira gaur bertan, PCR testekin batera. Test azkar horiek batez ere lehen arretako zentroetan eta larrialdi zerbitzuetan erabiliko dituztela esan du Osasun sailburuak, eta horiei esker, positiboak are azkarrago isolatu ahal izango direla. Jakinarazi du, gainera, test horien eta PCRen emaitzak batera plazaratuko dituztela egunero ematen dituzten datuetan, bereizketarik egin gabe.

Protokoloan egingo duten aldaketei dagokienez, koarentena eta isolamendu aldiak hamalau egunetik hamarrera murriztuko ditu Osakidetzak, eta koarentenen kasuan, bigarren PCR testa ez du hamargarren egunean egingo, zortzigarrenean baizik. Egun horiek murrizteko, betiere, kontuan hartuko dute zenbat egun daramatzaten koronabirusarekin bateragarriak diren sintomarik gabe.


Eskoriatzako campusean Palestinaren aldeko elkarretaratzeak egin dituzte

HUHEZIko fakultateko hainbat kideren ekimenez, gaur, goizean zein arratsaldean, elkarretaratze bana egin dituzte Israelgo estatua palestinarren aurka egiten ari den sarraskia salatu eta Palestinari elkartasuna adierazteko.

"Hunkituta, haserre, suminduta… gaude Israelgo Estatua burutzen ari den genozidioaren aurrean", azaldu dute.

Halaber, atzo arratsaldeaz geroztik, 70 langilek eta ikaslek adierazi diote beraien babesa campuseko deialdiari, eta baita, Gernika-Palestina herri ekimenak atera duen manifestuari eta larunbateko Donostiako manifestazio nazionalari.

Bigarren elkarretaratzea.


10 kasu gehiago zenbatu dira eskualdean eta Urnieta eremu gorrian sartu berri da

Gipuzkoan azken hilabeteetako datu epidemiologiko kezkagarrienak bildu dira; eskualdean ere, eremu gorrian sartzen ari diren herri kopurua handitzen doa. Jada lau herrietan zorroztuko dira neurriak, besteak beste, Urnietan, Amasa-Villabonan, Zizurkilen eta Adunan. Andoain eremu gorriaren muga-mugan dago.

Atzo, 11.274 test diagnostiko egin ziren, eta, haietatik, 1.003 positiboak izan ziren.

Lurraldeen arabera: 123 Araban, 419 Bizkaian, 456 Gipuzkoan eta 5 Euskaditik kanpo bizi diren pertsonetan.

Ospitaleen egoera dela eta, COVIDaren ondorioz 90 pertsona ospitaleratu ziren atzo, eta COVIDa duten 133 pertsona ZIUn daude.

Bestalde, apirilaren 5etik 11ra bitartean metatutako datuak aztertu ondoren, ondoriozta daiteke COVID dela eta 26 hildako egon direla.

Kutsatze kasuak apirilaren 12tik apirilaren 18ra:

Kutsatze kasuak apirilaren 5etik apirilaren 11ra:


Tren Berdeak Arditurri hurbilaraziko du, astelehenean

Datorren astelehenean —azaroak 1—, jai eguna izango da egutegi ofizialean. Hori aprobetxatuta, Arditurriko meategia ezagutzeko eskaintza berezia egin dute. Tren Berdeak lotuko ditu Pagoaldea eta Arditurri.

Tren Berdea hartzeko hiru txanda izango dira (10:00etan, 11:00etan eta 12:00etan). Bidaia egin ondoren, meategiak bisitatzeko aukera izango da, oinarrizko bisita edo sakonekoa eginez.

Tren Berdea eta oinarrizko bisita aukeratzen duenak bost euro ordaindu beharko ditu —3 euro, 13 urtetik behera dutenen kasuan—. Bisita sakonekoa baldin bada, 7 kostatuko du sartzeak (5 euro, 13 urtetik behera dituztenek).

Aldez aurretik erreserbatzea komeni dela jakinarazi dute. Telefonoz egin daiteke, 943 49 50 69 edo 688 895 068 telefono zenbakira deituta. Bestela, e-posta bidez.